ΑΝΤΙΑΙΡΕΤΙΚΟΣ: Τα Συνοπτικά Ευαγγέλια, η «Πηγή των Λογίων» (ή αλλιώς, πηγή «Q») και η ισοθεΐα Πατρός, Υιού και Αγίου Πνεύματος\nΕισαγωγικά περί Ιεράς Παραδόσεως.\nΤο λεγόμενο «Συνοπτικό πρόβλημα».\nΗ πηγή «Q».\nΤο περιεχόμενο της πηγής «Q».\nΗ Αγία Τριάδα στην πηγή «Q».\nΕισαγωγικά περί Ιεράς Παραδόσεως\nΤο βασικότερο πρόβλημα που αντιμετωπίζουν οι οπαδοί παρόμοιων ισχυρισμών περί «αναβάθμισης» του Ιησού σε Θεό από τους συγγραφείς της Καινής Διαθήκης, βρίσκεται στο γεγονός ότι αντιμετωπίζουν την πρωτοχριστιανική Εκκλησία σαν μια κοινότητα άβουλων, παθητικών δεκτών, χωρίς κριτική σκέψη, που θα μπορούσε να δεχτεί και να πιστέψει κάθε παράδοξη ιδέα που οποιοσδήποτε ήταν δυνατό να επινοήσει.\nΌμως, η προσέγγιση αυτή είναι μάλλον επιπόλαιη.\nΘα μπορούσαν να ειπωθούν πολλά ως απάντηση, αρκεί όμως να πούμε ότι στην Εκκλησιαστική Παράδοση, επιχείρησαν να εισέλθουν εκατοντάδες ψευδεπίγραφα κείμενα, τα λεγόμενα «απόκρυφα» (απόκρυφα ευαγγέλια, απόκρυφες πράξεις, απόκρυφες επιστολές, απόκρυφες αποκαλύψεις) που περιείχαν νοθευμένες παραδόσεις, κι όμως, επειδή συγκρούονταν με την εμπειρία Χριστού που κατείχε η Εκκλησία, όλα απορρίφθηκαν. Και σημειωτέον, αυτό έγινε χωρίς να υπάρχει -και άρα να το επιβάλλει- κάποια «κεντρική» εκκλησιαστική διοίκηση στην διασκορπισμένη γεωγραφικά και υπό διωγμόν Εκκλησία των πρώτων αιώνων, ενώ και ο Κανόνας των 27 βιβλίων της Καινής Διαθήκης δεν υπήρχε ακόμα, αφού διαμορφώθηκε οριστικά μόλις στον 4ο μ.Χ. αιώνα.\nΆρα, κανείς δεν μπορεί να ισχυριστεί ότι η Εκκλησία ήταν ένας παθητικός δέκτης μηνυμάτων, αφού αποδεδειγμένα αντιστάθηκε ενεργά σε τόσες προσπάθειες αλλοίωσης του μηνύματός της. Άλλωστε, η εκκλησιαστική κοινότητα ήταν σαφής· κατείχε μια πανίσχυρη παράδοση αυτοπτών μαρτύρων:\n«Σας γράφουμε για το ζωοποιό Λόγο […] Εμείς τον έχουμε ακούσει και τον έχουμε δει με τα ίδια μας τα μάτια. Μάλιστα τον είδαμε από κοντά, και τα χέρια μας τον ψηλάφησαν. Όταν η ζωή φανερώθηκε, την είδαμε με τα μάτια μας. Καταθέτουμε, λοιπόν, τη μαρτυρία μας και σας μιλάμε για την αιώνια ζωή που ήταν με τον Πατέρα, φανερώθηκε όμως σ’ εμάς. Αυτό που είδαμε κι ακούσαμε, το αναγγέλλουμε σ’ εσάς» (Α΄ Ιω. 1,1-4).\nΌπως βλέπουμε, οι Γραφές μιλάνε για μια κοινή εμπειρία και απορρίπτουν τα αυθαίρετα «πίστευε και μη ερεύνα». Οι έννοιες «είδαμε», «ακούσαμε», «ψηλαφήσαμε» μας βεβαιώνουν ότι η πίστη της Εκκλησίας πηγάζει από την ιστορική εμπειρία της και όχι από θεωρητικές συλλήψεις και φιλοσοφικά κατασκευάσματα.\nΚαι ασφαλώς, αυτός ο κανόνας διατηρήθηκε και στη συνέχεια.\nΟ άγιος Ειρηναίος (2ος αι.), γράφει:\n«Γνώσις αληθής, των Αποστόλων διδαχή και το αρχαίον της Εκκλησίας σύστημα κατά παντός του κόσμου» (PG 7,1077B).\nΚατά συνέπεια, υπήρχε η συνείδηση ότι δεν μπορούσαν να υπάρξουν «Γραφές» που θα γίνουν άκριτα και αυθαίρετα αποδεκτές, χωρίς να συμφωνούν με την εμπειρία Χριστού που φυλασσόταν ακέραια και ασφαλής μέσα στην Παράδοση και τη ζωή της εκκλησιαστικής κοινότητας.\nΕδώ μάλιστα βρίσκεται και μια σημαντική διαφορά ανάμεσα στην Ορθοδοξία και στον Προτεσταντισμό: η Εκκλησία θεωρεί την Καινή Διαθήκη ως γνήσιο τέκνο της βιωμένης Παράδοσης της. Βίωσε την Παρουσία του Κυρίου και κατόπιν κατέγραψε τις Γραφές και εγγυήθηκε γι’ αυτές. Αντίθετα, στον Προτεσταντισμό, οι Γραφές -σαν ένα βιβλίο που έπεσε από τον ουρανό- είναι αυτές που δίνουν αξία σε κάθε τι άλλο. Ξεχνούν όμως, ότι αυτό που προηγείται δεν μπορεί να είναι η Αγία Γραφή, αφού η Εκκλησία ζούσε και μετέδιδε την αλήθεια για δεκαετίες ολόκληρες χωρίς να υπάρχει Καινή Διαθήκη όπως τη γνωρίζουμε σήμερα.\nΒεβαίως, από τη στιγμή που τα Ευαγγέλια και τα υπόλοιπα βιβλία γράφτηκαν και εγγυήθηκε γι’ αυτά η μαρτυρία της Εκκλησίας, τους δόθηκε η πλέον εξέχουσα θέση μέσα στις πηγές που μεταδίδουν το σωτηριολογικό της μήνυμα.\nΤο λεγόμενο «Συνοπτικό πρόβλημα»\nΤο επίθετο «συνοπτικός» προέρχεται από το ουσιαστικό «σύνοψις» και αυτό, από το ρήμα «συνορώ», το οποίο, εκτός άλλων, σημαίνει με απλό βλέμμα βλέπω το σύνολο ενός πράγματος, βλέπω ταυτόχρονα, «βλέπω διά μιας ως εν συνόλω».\nΟ όρος «συνοπτικός» αφορά τα τρία πρώτα και αρχαιότερα Ευαγγέλια, του Ματθαίου, του Μάρκου και του Λουκά. Για τους ερευνητές, η συγγένεια στο περιεχόμενο μεταξύ των τριών ευαγγελίων, δικαιολογεί τη σκέψη ότι θα πρέπει να ιδωθούν και να συνεξεταστούν παράλληλα (< συν+όψις).\nΣύμφωνα με την επιστημονική αυτή πρόταση, εάν κάποιος τοποθετήσει σε τρεις παράλληλες στήλες το κείμενο των τριών αυτών Ευαγγελίων, θα διαπιστώσει στη μεγαλύτερη έκταση τους μια αξιοπρόσεκτη ομοιότητα όχι μόνο στο εννοιολογικό περιεχόμενο, αλλά και στην έκφραση, και στο λεξιλόγιο και στη διάταξη της ύλης.\nΦυσικά, αυτό καταρχάς εξηγείται από το γεγονός ότι τα κείμενα αυτά παραθέτουν τη διδασκαλία, το κήρυγμα και το έργο του ίδιου ακριβώς προσώπου, του Ιησού Χριστού. Άρα, δικαιολογείται έτσι ένα ποσοστό κοινών διηγήσεων. Από την άλλη, ασφαλώς και υπάρχουν μεταξύ των τριών ευαγγελιστών και διαφορές, οι οποίες όμως περιορίζονται σε λεπτομέρειες και σε καμία περίπτωση «δεν αναφέρονται σε θέματα ουσίας του ευαγγελικού μηνύματος».\nΌπως ήταν επόμενο, αντικείμενο επιστημονικής έρευνας έγιναν και οι ομοιότητες και οι διαφορές των τριών κειμένων. Έτσι λοιπόν, «Συνοπτικό πρόβλημα» ονομάστηκε από το 18ο αιώνα και υστέρα το πρόβλημα που δημιουργούν στον ερευνητή οι χαρακτηριστικές ομοιότητες, μέχρι και στις λέξεις πολλές φορές, αλλά και οι διαφορές μεταξύ των τριών πρώτων ευαγγελιστών.\nΗ πηγή «Q»\nΌπως ήταν φυσικό, για να μπορέσει να λυθεί το «Συνοπτικό πρόβλημα», θα έπρεπε να γίνει μια προσπάθεια να προσδιοριστούν οι πηγές από τις οποίες άντλησαν οι τρεις ευαγγελιστές. Μόνο έτσι θα μπορούσαν να εξηγηθούν οι ομοιότητες και οι διαφορές μεταξύ των τριών πρώτων ευαγγελίων, καθώς και η προέλευση του κοινού τους υλικού ή του ιδιαίτερου υλικού του καθενός.\nΗ επιστημονική έρευνα έδειξε τα εξής στοιχεία:\n1. Το κατά Μάρκον Ευαγγέλιο, περιέχει 661 στίχους. Το κατά Ματθαίον, 1.060 στίχους. Το κατά Λουκάν, 1.149 στίχους.\n2. Τα Ευαγγέλια του Ματθαίου και του Μάρκου, έχουν κοινούς (δηλ. παράλληλες διηγήσεις με διάφορους βαθμούς ομοιότητας) 600 στίχους.\n3. Τα Ευαγγέλια του Ματθαίου και του Λουκά, έχουν κοινούς 240 στίχους.\n4. Τα Ευαγγέλια του Μάρκου και του Λουκά, έχουν κοινούς 350 στίχους.\n5. Στίχους που δεν αναφέρει κανείς άλλος ευαγγελιστής, ο Μάρκος μας παραδίδει μόνο 35, ο Ματθαίος 350, και ο Λουκάς 548.\nΓια την ερμηνεία των ζητημάτων που προέκυψαν από την κριτική έρευνα των τριών Ευαγγελίων έγιναν αρκετές υποθέσεις και προτάθηκαν πολλές λύσεις.\nΘα επικεντρωθούμε στην πιο τεκμηριωμένη, και κατά συνέπεια πιο γνωστή και διαδεδομένη από όλες, που είναι η λεγόμενη «Θεωρία των Δύο Πηγών». Αυτή η πρόταση λύσης του «Συνοπτικού προβλήματος» που θεωρείται και η επικρατέστερη σήμερα στην επιστημονική έρευνα, συνίσταται στα εξής:\n1. Το αρχαιότερο Ευαγγέλιο όλων, είναι αυτό του Μάρκου.\n2. Το ευαγγέλιο του Μάρκου, είναι η μία από τις πηγές που χρησιμοποίησαν και ο Ματθαίος και ο Λουκάς, γι’ αυτό και υπάρχει τόσο κοινό υλικό.\n2. Οι Ματθαίος και Λουκάς, που ο ένας δεν εξαρτάται άμεσα από τον άλλον, χρησιμοποίησαν και κάποιο ιδιαίτερο υλικό ο καθένας, προφανώς από την Παράδοση της Εκκλησίας μέσα στην οποία ζούσαν. Η πηγή του Ματθαίου ονομάστηκε «Μ» και η πηγή του Λουκά ονομάστηκε «L».\n4. Εκτός του Μάρκου, οι Ματθαίος και Λουκάς χρησιμοποίησαν και άλλη μια κοινή πηγή, αυτή που μας απασχολεί στο παρόν άρθρο, και ονομάστηκε «Πηγή των Λογίων». Στον επιστημονικό κόσμο η Πηγή των Λογίων έχει καθιερωθεί διεθνώς να προσδιορίζεται με το σύμβολο Q, με το αρχικό δηλαδή γράμμα της γερμανικής λέξης Quelle = Πηγή.\nΆρα, τα Συνοπτικά Ευαγγέλια θεωρήθηκε ότι συντάχθηκαν βάσει τεσσάρων πηγών:\n1. Τον Μάρκο.\n2. Την ιδιαίτερη πηγή του Ματθαίου (Μ).\n3. Την ιδιαίτερη πηγή του Λουκά (L).\n4. Την «Πηγή των Λογίων» (Q).\nΓια τον λόγο αυτό, ορισμένοι ερευνητές μετονομάζουν τη «Θεωρία των δύο πηγών» σε «Θεωρία των τεσσάρων πηγών», χωρίς όμως να έχει επιβληθεί αυτή η δεύτερη ονομασία στην έρευνα.\nΣτα παραπάνω, αξίζει να προστεθούν και τα εξής:\nΌπως συμβαίνει συχνά με παρόμοιες θεωρητικές προτάσεις, σημειώθηκαν και επιφυλάξεις όσον αφορά στην ύπαρξή της πηγής «Q». Για παράδειγμα, δε σώζεται ούτε ένα χειρόγραφο αυτής της Πηγής. Επιπλέον κανείς αρχαίος συγγραφέας δεν τη μνημονεύει. Παρ’ όλ’ αυτά όμως, τα ισχυρά επιχειρήματα που καταγράφηκαν στη «Θεωρία των Δύο Πηγών» υπέρ της ύπαρξης της «Q», έχουν οδηγήσει την πλειονότητα της έρευνας στην αποδοχή της. Εάν τελικά προϋπήρξε μια τέτοια πηγή, δεν αποκλείεται να ήταν γραπτή και να σχετίζεται με το αραμαϊκό κατά Ματθαίον Ευαγγέλιο, το οποίο γνώριζε ο Παπίας επίσκοπος Ιεραπόλεως σύμφωνα με την μαρτυρία του Ευσεβίου:\n«Ταύτα μεν ουν ιστόρηται τω Παπία περί του Μάρκου. Περί δε του Ματθαίου ταύτ’ είρηται: ‘’Ματθαίος μεν ουν εβραΐδι διαλέκτω τα Λόγια συνετάξατο, ηρμήνευσεν δ’ αυτά ως ην δυνατός έκαστος’’».\n«Αυτά έχει ιστορήσει ο Παπίας περί του Μάρκου. Περί δε του Ματθαίου λέγει ταύτα: ‘’ο μεν λοιπόν Ματθαίος συνέταξε τα Λόγια εις την εβραϊκήν διάλεκτον, ηρμήνευσε δε αυτά έκαστος όπως ηδύνατο’’».\nΕνδεχόμενο βεβαίως είναι, σύμφωνα με κάποιους μελετητές, η πηγή «Q» να μην αντιπροσωπεύει μία μόνο διήγηση. Όπως σημειώνει ο καθ. Χρήστος Βούλγαρης, είναι πιθανόν ότι,\n«η αρχέγονος ενιαία Ευαγγελική παράδοσις διεμορφώθη ενωρίτατα εις πολλάς διηγήσεις Q, επί των οποίων εστηρίχθησαν κατόπιν επιλεκτικώς, οι σημερινοί συγγραφείς, διά την τελικήν μορφήν των Ευαγγελίων, ενώ το εναπομείναν υλικόν απεθησαυρίσθη ως προφορική παράδοσις εις την μνήμην και την ζωήν της Εκκλησίας».\nΤο περιεχόμενο της πηγής «Q»\nΣύμφωνα με τον καθ. Ιω. Καραβιδόπουλο, η «Πηγή των Λογίων» (Q) θεωρείται σήμερα από πολλούς ερευνητές ότι θα πρέπει να υπήρξε το αρχαιότερο γραπτό κείμενο της Εκκλησίας. Χρονικά, μερικοί την τοποθετούν γύρω στο έτος 50 μ.Χ.\nΓια να ανασυγκροτηθεί το πιθανό περιεχόμενο της «Πηγής των Λογίων», ένας τρόπος εργασίας είναι ο εξής:\nΕάν από τα ευαγγέλια Ματθαίου και Λουκά αφαιρέσουμε ό,τι κοινό έχουν με το Μάρκο και ό,τι ιδιαίτερο έχει το καθένα από τα δύο ξεχωριστά, απομένει το κοινό στα δύο αυτά ευαγγέλια υλικό που πιστεύεται ότι προέρχεται από την Πηγή των Λογίων.\nΗ πηγή αυτή περιείχε κυρίως λόγια του Ιησού, ελάχιστες διηγήσεις (κήρυγμα και δράση Ιωάννη Βαπτιστή, πειρασμοί Ιησού, θεραπεία δούλου εκατοντάρχου κ.ά.) και τελειώνει με τη διδασκαλία για τα έσχατα, χωρίς να περιλαμβάνει το πάθος και την ανάσταση.\nΑυτό το τελευταίο, σύμφωνα με τον καθ. Ιω. Παναγόπουλο, αποτελεί για κάποιους μία από τις δυσκολίες ως προς την αποδοχή του περιεχομένου της «Q», καθώς «θεωρείται απίθανο, η πρώτη Εκκλησία να χρησιμοποιούσε στην κατήχηση, την λατρεία και την ιεραποστολή της μία παρόμοια συλλογή, χωρίς αναφορά στο πάθος και την ανάσταση». Όμως, συνεχίζει ο Ιω. Παναγόπουλος, δεν έχει προταθεί ως τώρα κάποια άλλη πειστικότερη υπόθεση από την «Q».\nΣύμφωνα με τον καθ. Πέτρο Βασιλειάδη, το περιεχόμενο της «Q» πιστεύεται πως ήταν το εξής:\nΚήρυγμα τον βαπτιστή Ιωάννη\nΠειρασμοί του Ιησού\nΔιδασκαλία του Ιησού\nΔοκιμή των καρπών\nΤο χτίσιμο στο βράχο\nΗ κατάληξη της διδασκαλίας τον Ιησού\nΑνταπόκριση στο κήρυγμα του Ιησού\nΟ δούλος του εκατόνταρχου\nΙησούς και Ιωάννης ο Βαπτιστής\nΗ μαθητεία στον Ιησού\nΤαλανισμός των πόλεων της Γαλιλαίας\nΕυχαριστία του Ιησού στον Πατέρα\nΜακαρισμός των μαθητών\nΑνταπόκριση στην προσευχή\nΟ Ιησούς και οι αντίπαλοί του\nΗ αντιδικία περί Βεελζεβούλ\nΗ επιστροφή του πονηρού πνεύματος\nΤο σημείο του Ιωνά.\nΤαλανισμός των φαρισαίων\nΠροετοιμασία για το επικείμενο Τέλος\nΠροτροπή για άφοβη ομολογία\nΠερί επιγείων πραγμάτων\nΠερί ετοιμότητας και πίστεως\nΔιαιρέσεις στις οικογένειες\nΟι παραβολές για το σιναπόσπορο και τη ζύμη\nΚαταδίκη του Ισραήλ και αποκλεισμός του από τη Βασιλεία\nΘρήνος για την Ιερουσαλήμ.\nΕπίλογος: Ο εσχατολογικός λόγος Ματθ. 24,26-28-37-42: Η Δευτέρα Παρουσία του Υιού του Ανθρώπου\nΗ Αγία Τριάδα στην πηγή «Q»\nΑς δούμε τώρα, στην ενότητα αυτή, τα εδάφια που περιλαμβάνονται στην πηγή «Q» και διαψεύδουν όσους ισχυρίζονται ότι στην «Πηγή των Λογίων» δεν γινόταν λόγος για την θεότητα του Χριστού.\nΕδάφιο 1ο , ο Ιησούς Χριστός είναι ο Θεός.\nΑς δούμε καταρχάς μερικά προφητικά εδάφια που αναφέρονται είτε στον ίδιο τον Θεό (ή Γιαχβέ) της Παλαιάς Διαθήκης, είτε στον απεσταλμένο Μεσσία:\nα) «Ιδού ο θεός ημών κρίσιν ανταποδίδωσιν και ανταποδώσει, αυτός ήξει και σώσει ημάς. τότε ανοιχθήσονται οφθαλμοί τυφλών, και ώτα κωφών ακούσονται. Τότε αλείται ως έλαφος ο χωλός» (Ησ. 35,4-6).\nβ) «Αναστήσονται οι νεκροί, και εγερθήσονται οι εν τοίς μνημείοις» (Ησ. 26,19).\nγ) «Πνεύμα κυρίου επ’ εμέ, ου είνεκεν έχρισέν με, ευαγγελίσασθαι πτωχοίς απέσταλκέν με, ιάσασθαι τους συντετριμμένους τη καρδία […] εγώ γάρ ειμι κύριος ο αγαπών δικαιοσύνην καί μισών αρπάγματα εξ αδικίας» (Ησ. 61,1· 8).\nΚαι τώρα, ας παρατηρήσουμε τι γράφει ο Λουκάς για τον Ιησού Χριστό στα εδάφια 7,19-23 τα οποία περιλαμβάνονται και στην πηγή «Q»:\n«Τότε ο Ιωάννης φώναξε δύο από τους μαθητές του και τους έστειλε να ρωτήσουν τον Ιησού: ‘’Εσύ είσαι ο Μεσσίας που είναι να έρθει ή να περιμένουμε κανέναν άλλο;’’ […] Εκείνη την ώρα ο Ιησούς είχε γιατρέψει πολλούς αρρώστους, βαριά ασθενείς και δαιμονισμένους, και χάρισε το φως σε πολλούς τυφλούς. Έτσι γύρισε και τους είπε: ‘’Να πάτε να πείτε στον Ιωάννη αυτά που είδατε κι ακούσατε:\nτυφλοί αναβλέπουσιν, χωλοί περιπατούσιν,\nλεπροί καθαρίζονται και κωφοί ακούουσιν,\nνεκροί εγείρονται, πτωχοί ευαγγελίζονται·\nΚαι μακάριος είναι όποιος δε χάσει την εμπιστοσύνη του σ’ εμένα».\nΕίναι λοιπόν φανερό από τα παραπάνω, ότι σύμφωνα με την προφητική περικοπή Ησ. 35,4-6, θα ερχόταν ο ίδιος ο Θεός («αυτός ήξει») για να σώσει τον λαό Του. Σημεία της παρουσίας Του θα ήταν οι τυφλοί που θα έβλεπαν, οι κουφοί που θα άκουγαν, και οι χωλοί (κουτσοί) που θα θεραπεύονταν.\nΕπίσης, στο Ησ. 61,1 ενώ η προφητεία αφορά τον Μεσσία (βλ. και Λουκ. 4,17-21) και προλέγει ότι ως κεχρισμένος και απεσταλμένος του Θεού θα μετέδιδε χαρμόσυνα μηνύματα στους φτωχούς, εντούτοις στον στίχο Ησ. 61,8 εμφανίζεται ως ο ίδιος ο Θεός. Παρόμοιο με τα παραπάνω είναι και το περιεχόμενο του Ησ. 26,19.\nΈτσι λοιπόν, ο Χριστός εμφανίζεται στον προφήτη Ησαΐα και ως ο Μεσσίας αλλά και ως ο ίδιος ο Θεός. Κατά συνέπεια, ο αναγνώστης της πηγής «Q» έχει σαφή υπόμνηση μέσω του Λουκ. 7,19-23 ότι ο Ιησούς Χριστός δεν είναι άλλος παρά ο ίδιος ο Γιαχβέ των εβραϊκών γραφών, ο ίδιος ο Θεός του προφήτη Ησαΐα.\nΌπως γράφει ο άγιος Ειρηναίος, επίσκοπος Λουγδούνου, στο έργο του «Επίδειξις του αποστολικού κηρύγματος» (190 μ.Χ. ) όλες αυτές οι προφητικές διατυπώσεις του Ησαΐα, μας διδάσκουν ότι:\n«Εκείνος, ο οποίος πραγματοποιεί πάντα ταύτα, είναι ο Υιός του Θεού», ο οποίος, «παρά την μορφήν και το σχήμα ανθρώπου, θα είναι ο παντοδύναμος Θεός».\nΕδάφιο 2ο , ισοθεΐα Πατρός και Υιού.\nΣε ένα ακόμα σημαντικό εδάφιο της πηγής «Q», διαβάζουμε:\n«Πάντα μοι παρεδόθη υπό τού πατρός μου, και ουδείς επιγινώσκει τον υιόν ει μή ο πατήρ, ουδέ τον πατέρα τις επιγινώσκει ει μή ο υιός» (Ματθ. 11,27).\n«Όλα έχουν παραδοθεί σ’ εμένα από τον Πατέρα μου. Κανένας δε γνωρίζει πραγματικά τον Υιό, παρά μόνον ο Πατέρας· ούτε τον Πατέρα τον ξέρει κανείς πραγματικά, παρά μόνο ο Υιός».\nΕίναι μεγάλης σπουδαιότητας το εδάφιο αυτό του Ματθαίου ως προς την αποκάλυψη του ποιος πράγματι είναι ο Ιησούς Χριστός. Πράγματι, η ισοδυναμία Υιού και Πατρός και άρα η παντοδυναμία του Υιού είναι κάτι παραπάνω από φανερή στο εν λόγω χωρίο: κανείς δεν θα μπορούσε να έχει γνώση του άπειρου Θεού, παρά μόνο κάποιος που κατέχει την άπειρη γνώση. Και αυτός, είναι ο Υιός, που γνωρίζει κατά πάντα τον άπειρο Πατέρα άρα είναι παντογνώστης. Στους αναγνώστες όμως της «Q», είναι γνωστό ότι ο μόνος παντογνώστης είναι ο Θεός και κανείς άλλος:\n«Πάσας καρδίας ετάζει Κύριος και παν ενθύμημα γιγνώσκει» (Α΄ Παραλ. 29,9).\nΑυτή λοιπόν η επιβεβαίωση της παντογνωσίας του Χριστού, δίνει και άλλη διάσταση στη διαβεβαίωση ότι τα πάντα παραδόθηκαν στον Υιό από τον Πατέρα. Καταρχάς, το εδάφιο μιλά για παράδοση των πάντων στον Χριστό. Όμως, όλα όσα ανήκουν στον Πατέρα, είναι εκείνα που προσδιορίζουν την εξουσία του. Αφού λοιπόν όλα παραδόθηκαν στον Υιό, αυτό σημαίνει ότι είναι ισοδύναμοι όχι μόνο στην γνώση, αλλά και στην εξουσία.\nΕπίσης, μιλά για παράδοση των πάντων στον Χριστό όχι από κάποιον αφέντη ή δεσπότη, αλλά από τον Πατέρα Του. Και από τη στιγμή που ο Υιός είναι κατά ίσο τρόπο παντοδύναμος με τον Πατέρα, η «παράδοση» αυτή των πάντων πρέπει να εννοηθεί θεοπρεπώς και όχι σύμφωνα με τα ανθρώπινα δεδομένα.\nΚατά συνέπεια, το εδάφιο Ματθ. 11,27 της πηγής «Q», εξισώνει την εξουσία και τη γνώση του Πατέρα με εκείνη του Υιού και σύμφωνα με την ερμηνεία της Εκκλησίας την οποία παραδίδει ο Ευθύμιος Ζιγαβηνός:\n«Εάν δε πάντα αυτώ παρεδόθη, πάντων άρα κύριος εστιν. ει δε πάντων εστι κύριος, ίσος άρα τω πατρί έστι» […] Τούτο δε είπεν ο Χριστός διδάσκων φανερώτερον την προς τον πατέρα ισότητα. Ει γαρ μόνοι των πάντων ίσην έχουσι την περί αλλήλων γνώσιν, ίσοι άρα εισι».\nΚαι όπως γράφει ο άγιος Θεοφύλακτος Βουλγαρίας:\n«Πάντα μοι παρεδόθη και μία εξουσία εμού κακείνου […] Οράς ουν μίαν δύναμιν Πατρός και Υιού».\nΕδάφιο 3ο , το Άγιο Πνεύμα είναι ο Θεός.\nΓια να κατανοήσουμε την ενότητα αυτή, ας ξεκινήσουμε από ένα πολύ γνωστό δεδομένο από την Παλαιά Διαθήκη· ο μόνος που έχει την απόλυτη εξουσία απέναντι στον διάβολο, ο μόνος που μπορεί να τον διατάξει, και ο διάβολος την ίδια στιγμή να υπακούσει, ο μόνος που μπορεί να του επιτρέψει ή να του απαγορέψει, είναι ο Θεός, ο Γιαχβέ των εβραϊκών γραφών:\n1) «Όσοι στο διάβολο ανήκουν, θα υποστούν το θάνατο. Οι ευσεβείς, όμως, προστατεύονται από το Θεό και κανείς δε θα τους βλάψει» (Σοφ. Σολ. 2,24-3,1)\nΣτο εδάφιο αυτό της Σοφίας Σολομώντος είναι φανερό πως αυτόν που θα έχει την προστασία από τον Θεό δεν μπορεί να τον πειράξει κανείς. Ο διάβολος είναι ανίκανος και αδύναμος μπροστά στην απόφαση, τη δύναμη και την εξουσία του Θεού.\n2) «Ο διάβολος ήλθεν εν μέσω αυτών παραστήναι εναντίον του κυρίου. και είπεν ο κύριος τω διαβόλω Πόθεν σύ έρχη; τότε είπεν ο διάβολος […] Τότε είπεν ο κύριος τώ διαβόλω […] αυτού μη άψη. και εξήλθεν ο διάβολος παρά του κυρίου» (Ιώβ. 1,6-7· 12).\nΣτο βιβλίο του Ιώβ, στην εν λόγω περικοπή ο διάβολος παρουσιάζεται ενώπιον του Θεού μαζί με τους αγγέλους. Ο Θεός του απευθύνει τον λόγο, και τότε εκείνος απαντά. Ο διάβολος, όχι μόνο ζητά την άδεια του Θεού να φέρει πειρασμούς στον Ιώβ, επιπλέον όμως, ο Θεός είναι εκείνος που μπορεί να ορίσει μέχρι ποιου σημείου θα φτάσει η εξουσία του διαβόλου.\n3) «Και είπεν Κύριος προς τον διάβολον Επιτιμήσαι Κύριος εν σοι, διάβολε, και επιτιμήσαι κύριος εν σοι ο εκλεξάμενος την Ιερουσαλήμ» (Ζαχ. 3,2).\nΤο ρήμα «επιτιμάω» στην Παλαιά Διαθήκη σημαίνει, τιμωρώ (Ψαλμ. 9,6), επιπλήττω (Σειρ. 11,7), προστάζω (Ψαλμ. 105,9) και δείχνει την εξουσία και την ισχύ κάποιου έναντι κάποιου άλλου. Έτσι λοιπόν, ο Θεός είναι αυτός που έχει την εξουσία να εμποδίζει και να επιπλήττει τον διάβολο.\n4) «Και είπεν κύριος ο θεός τω όφει […] επικατάρατος συ […] επί τω στήθει σου και τη κοιλία πορεύση και γην φάγη πάσας τας ημέρας της ζωής σου» (Γεν. 3,14).\nΆλλο ένα εδάφιο όπου επιβεβαιώνεται η δύναμη του Κυρίου. Ο Θεός έχει την εξουσία να δικάσει, να καταδικάσει και να επιβάλλει την ποινή που Εκείνος αποφασίζει επάνω στον διάβολο χωρίς το παραμικρό εμπόδιο.\nΑυτό λοιπόν το δεδομένο της Παλαιάς Διαθήκης είναι γνωστό στους αναγνώστες της «Q». Η «Πηγή των Λογίων» όμως συνδέει τα δεδομένα αυτά με τις δυνάμεις και του Υιού και του Αγίου Πνεύματος.\nα) Αδιαμφισβήτητη εξουσία επάνω στον διάβολο έχει ο Υιός:\n«[Ο Χριστός λέει] Την ημέρα της κρίσεως πολλοί θα μου πουν: ‘’Κύριε, Κύριε, δεν προφητέψαμε στο όνομά σου; Δε διώξαμε δαιμόνια στο όνομά σου;’’» (Ματθ. 7,22).\nβ) Αδιαμφισβήτητη εξουσία επάνω στον διάβολο έχει το Άγιο Πνεύμα:\n«Ει δέ εγώ εν Πνεύματι Θεού εκβάλλω τα δαιμόνια, άρα έφθασεν εφ’ υμάς η βασιλεία τού Θεού» (Ματθ. 12,28).\nΌπως σημειώνει ο Μέγας Βασίλειος, καταπολεμώντας τον αρειανιστή αιρετικό Ευνόμιο:\n«Ότι τα κοινά τω Πατρί και τω Υιώ, ταύτα κοινά τω Πνεύματι· [PG 29,712A] […] εγώ εν Πνεύματι Θεού εκβάλλω τα δαιμόνια͵ άρα έφθασεν εφ΄ υμάς η βασιλεία του Θεού· [PG 29,716C] […] Ει δε πάντα ενεργεί Θεός καθώς βούλεται, πάντα δε ταύτα ενεργεί το εν και το αυτό Πνεύμα [PG 29,717Β]».\nΕίναι λοιπόν φανερό ότι, ακόμα κι αν το περιεχόμενό της «Πηγής των Λογίων» ήταν πράγματι αυτό που ισχυρίζονται σήμερα οι ειδικοί, οι αναγνώστες της πηγής «Q» θα είχαν στα χέρια τους όλα τα απαραίτητα εδάφια που θα τους δίδασκαν ότι Πατήρ, Υιός και Άγιο Πνεύμα είναι ο ένας και μοναδικός Θεός, ο Γιαχβέ των Προφητών και της Παλαιάς Διαθήκης, όπως Τον φανέρωσε ο Ιησούς Χριστός και Λόγος του Θεού.\n Από τη στιγμή που στην επιστήμη επικράτησε η θεωρία για την ύπαρξη της πηγής «Q» και έγινε η προσπάθεια για την ανασύσταση του περιεχομένου της, άθεοι κυρίως και μουσουλμάνοι, βρήκαν την ευκαιρία να ισχυριστούν ότι αν ανατρέξουμε στην πηγή «Q» θα δούμε ότι δεν περιείχε εδάφια που να μιλούν για την θεότητα του Χριστού, σε αντίθεση π.χ. με το Κατά Ιωάννην Ευαγγέλιο. Αυτός ο ισχυρισμός δεν πρέπει να συγχέεται με τους ισχυρισμούς των αντιτριαδικών, προτεσταντικών αιρέσεων όπως π.χ. οι Μάρτυρες του Ιεχωβά. Αυτοί δέχονται την Καινή Διαθήκη ως θεόπνευστο σύγγραμμα, όμως αμφισβητούν όλες τις αποδείξεις που παρέχουν τα 27 βιβλία για την θεότητα του Χριστού. Αντιθέτως, οι άθεοι αδιαφορούν εντελώς για τις Γραφές και απλά βρήκαν μια ευκαιρία να «παίξουν» με τα επιστημονικά δεδομένα, ενώ οι μουσουλμάνοι ενδιαφέρονται να δείξουν ότι ο Ιησούς Χριστός δεν ήταν Θεός αλλά ένας κοινός άνθρωπος, αν και δέχονται πως ήταν προφήτης, υποδεέστερος «φυσικά» του Μωάμεθ.\n Βλ. εισαγωγικά στοιχεία στο Καραβιδόπουλος Δ. Ιωάννης, «Απόκρυφα Χριστιανικά Κείμενα» (Βιβλική Βιβλιοθήκη #13), τόμ. Α΄, Πουρναράς, Θεσσαλονίκη 1999, σελ. 11-16. Επίσης, βλ. Βούλγαρης Σπ. Χρήστος, «Εισαγωγή εις την Καινήν Διαθήκην», τόμ. Β΄, Αθήνα 2003, σελ. 1157-1180.\n Το γεγονός ότι κάποιες διηγήσεις επιβίωσαν στη ζωή της Εκκλησίας επειδή αναγνωρίστηκε η γνησιότητά τους, ενώ ταυτόχρονα, τα απόκρυφα βιβλία που τις περιείχαν απορρίφθηκαν, αποδεικνύει ακόμα περισσότερο την κριτική στάση της Εκκλησίας απέναντι στις νοθευμένες παραδόσεις. Βλ. σχετικά με τις διηγήσεις αυτές, στον σχετικό σπόνδυλο του άρθρου «Θεοτόκος» στο Ορθόδοξο Wiki.\n Αγουρίδης Σάββας, «Εισαγωγή εις την Καινήν Διαθήκην», 3η έκδ., Γρηγόρης, Αθήνα 1991, σελ. 71.\n Η μετάφραση από το «Η Αγία Γραφή (Παλαιά και Καινή Διαθήκη), Μετάφραση από τα πρωτότυπα κείμενα», Βιβλική Εταιρεία, Αθήνα 1997. Για όλα τα μεταφρασμένα εδάφια στο άρθρο μας, χρησιμοποιήσαμε την έκδοση αυτή.\n Δημητράκος Δημήτριος, «Μέγα Λεξικόν όλης της Ελληνικής Γλώσσης», τόμ. 13, εκδ. Δομή, Αθήναι 1964, σελ. 6976.\n Δεσπότης Σ. Σωτήριος, «Ο Κώδικας των Ευαγγελίων», Άθως, Αθήνα 2007, σελ. 96.\n Φίλης Χαρ. Λουκάς, «Παράλληλοι περικοπαί των Συνοπτικών Ευαγγελίων», ΟΕΔΒ, Αθήνα 1989, σελ. 13.\n Φίλης Χαρ. Λουκάς, «Παράλληλοι περικοπαί…», ό.π.\n Καραβιδόπουλος Δ. Ιωάννης, «Εισαγωγή Στην Καινή Διαθήκη», 3η έκδ., Πουρναράς, Θεσσαλονίκη 2007, σελ. 172.\n Καραβιδόπουλος Δ. Ιωάννης, «Εισαγωγή…», ό.π.\n Καραβιδόπουλος Δ. Ιωάννης, «Εισαγωγή…», ό.π., σελ. 173.\n Για στοιχεία που ακολουθούν, βλ. Παναγόπουλος Ιωάννης, «Εισαγωγή στην Καινή Διαθήκη», Ακρίτας, Αθήνα 1994, σελ. 123.\n Βασιλειάδης Πέτρος, «Τα λόγια του Ιησού, το αρχαιότερο Ευαγγέλιο», Άρτος Ζωής, Αθήνα 2005, σελ. 77.\n Βασιλειάδης Πέτρος, «Τα λόγια του Ιησού …», ό.π., σελ. 14.\n Καραβιδόπουλος Δ. Ιωάννης, «Εισαγωγή…», ό.π., σελ. 174.\n Δεσπότης Σ. Σωτήριος, «Ο Κώδικας…», ό.π., σελ. 107.\n Δεσπότης Σ. Σωτήριος, «Ο Κώδικας…», στο ίδιο. Βλ. και Βούλγαρης Σπ. Χρήστος, «Εισαγωγή εις την Καινήν Διαθήκην», τόμ. Α΄, Αθήνα 2003, σελ. 107.\n Ευσεβίου Καισαρείας, «Εκκλησιαστική Ιστορία» 3,39.16.\n Πρωτότυπο και μετάφραση από το Ευσέβιος επίσκοπος Καισάρειας, άπαντα 1 (σειρά Ε.Π.Ε.), «Εκκλησιαστική Ιστορία» (βιβλία Α΄-Γ΄), Πατερικαί εκδ. «Γρηγόριος ο Παλαμάς», Θεσσαλονίκη 1977, σελ. 352.353.\n Βούλγαρης Σπ. Χρήστος, «Εισαγωγή …», τόμ. Α΄, ό.π., σελ. 112.\n Καραβιδόπουλος Δ. Ιωάννης, «Εισαγωγή…», ό.π., σελ. 175.\n Για τα επόμενα βλ. Καραβιδόπουλος Δ. Ιωάννης, «Εισαγωγή…», στο ίδιο.\n Παναγόπουλος Ιωάννης, «Εισαγωγή…», ό.π., σελ. 126-127.\n Βλ. Βασιλειάδης Πέτρος, «Τα λόγια του Ιησού …», ό.π., σελ. 20-63. Ο συνοπτικός πίνακας δίδεται στο Δεσπότης Σ. Σωτήριος, «Ο Κώδικας…», ό.π., σελ. 102-103.\n Βλ. Παπαδόπουλος Γ. Στυλιανός, «Πατρολογία», τόμ. Α΄, έκδ. 4η, Αθήνα 2000, σελ. 306.\n Ειρηναίος επίσκοπος Λουγδούνου, «Επίδειξις του Αποστολικού Κηρύγματος» 67. Η μετάφραση από την ομώνυμη έκδοση με εισαγωγή, μετάφραση και σχόλια από τον Ιω. Καραβιδόπουλο, Α.Π.Θ., Θεσσαλονίκη 1965, σελ. 67.\n Ειρηναίος επίσκοπος Λουγδούνου, «Επίδειξις του Αποστολικού Κηρύγματος» 62. Η μετάφραση ό.π., σελ. 65.\n Το «Κύριος» στο αντίστοιχο εδάφιο του εβραϊκού κειμένου αποδίδεται με το τετραγράμματο όνομα «Γιαχβέ».\n Ευθύμιος ο Ζιγαβηνός, «Ερμηνεία εις το κατά Ματθαίον ευαγγέλιον», PG 129, 361ΒC.\n Θεοφύλακτος Βουλγαρίας, «Ερμηνεία εις το κατά Ματθαίον ευαγγέλιον», PG 123, 257ΑΒ.\n Βασίλειος ο Μέγας, «Περί του Αγίου Πνεύματος ότι ου κτίσμα», PG 29, 712A· 716C· 717B.\nΑναρτήθηκε από ΧΡΗΣΤΟΣ στις 6:11 μ.μ.\nΕξαιρετικό άρθρο, όπως πάντα.\n20 Ιουνίου 2012 - 12:46 π.μ.\nΕυχαριστώ πολύ και συγχαρητήρια για το εξαιρετικό blog που διατηρείτε.\nΜε βοήθησε πολύ στην κατανόηση του Συνοπτικού Προβλήματος, στη μελέτη για τις εξετάσεις του μεταπτυχιακού.\n8 Οκτωβρίου 2020 - 3:24 μ.μ.


Τσίπρας στην Κ.Ο.: «Εδώ που είμαστε ή θα μείνουμε όλοι μαζί ή θα φύγουμε όλοι μαζί!» - ΝΕΑ Τηλεόραση Κρήτης\nΒίντεο: Φιλικό Ρεθυμνιακός – Α.Ε.Ε.Κ. ΣΥΝ.ΚΑ 2-0 και δηλώσεις 29 Σεπτεμβρίου, 2020\nΒίντεο – Διερευνητικές επαφές ξεκινά ο Αν. Τομεάρχης οικονομίας & επιχειρηματικότητας του ΣΥΡΙΖΑ Χ. Μαμουλάκης – Συνάντηση στο ΕΒΕΗ 29 Σεπτεμβρίου, 2020\nΤσίπρας στην Κ.Ο.: «Εδώ που είμαστε ή θα μείνουμε όλοι μαζί ή θα φύγουμε όλοι μαζί!»\n10 Ιούλ 2015 10.18\nΜε θέμα συζήτησης την πρόταση της ελληνικής κυβέρνησης προς τους εταίρους για την επίτευξη συμφωνίας, συνεδριάζει η Κοινοβουλευτική Ομάδα του ΣΥΡΙΖΑ και η Πολιτική Γραμματεία του κόμματος. Η συνεδρίαση είναι κλειστή.\nΟ υπουργός Εσωτερικών Νίκος Βούτσης, από την πλευρά του, δήλωσε: «Είμαστε αισιόδοξοι για μια πολύ καλή συμφωνία. Είμαστε αισιόδοξοι ότι όλα θα πάνε καλά».\n«Θα υπάρξει συναινετική διαδικασία» είπε ο υπουργός Οικονομίας, Γ.Σταθάκης.\nΟ αναπληρωτής υπουργός Οικονομικών Δημήτρης Μάρδας τόνισε: «Δεν συμμετέχω στις διαπραγματεύσεις, αλλά η αίσθησή μου είναι ότι η συμφωνία θα υπογραφεί. Θα περάσει και από τη Βουλη και θα έχουμε συμφωνία την Κυριακή». Για τις τράπεζες ο κ. Μάρδας τόνισε ότι τη Δευτέρα θα εκδοθεί νέα Πράξη Νομοθετικού Περιεχομένου για τη διεύρυνση των τραπεζικών λειτουργιών. «Εν καιρώ θα δούμε το πλαφόν των 60 ευρώ» πρόσθεσε.\nΧωρίς να κάνει δηλώσεις προσήλθαν στη Βουλή ο Παναγιώτης Λαφαζάνης και ο Γιάνης Βαρουφάκης.\nΑισιόδοξος εμφανίστηκε ο υπουργός Υγείας, Παναγιώτης Κουρουμπλής. «Όλα θα πάνε καλά. Δεν θα αναλάβει κανείς την ευθύνη να ρίξει μια κυβέρνηση τεσσάρων μηνών» είπε.\nΜιλώντας στο Mega ο ευρωβουλευτής του ΣΥΡΙΖΑ, Δημήτρης Παπαδημούλης, τόνισε ότι στόχος της κυβέρνησης είναι την Κυριακή στη Σύνοδο Κορυφής να φύγει οριστικά από το λεξιλόγιο η λέξη Grexit, επισημαίνοντας, ωστόσο, ότι είναι λάθος να πιστεύει κανείς ότι όλα έχουν τελειώσει.\nΌπως είπε, πρέπει να δοθεί στην κυβέρνηση η δυνατότητα να αποφύγει ή να περιορίσει πιέσεις για επιδείνωση, τονίζοντας ότι ακόμα και χθες ο Β. Σόιμπλε έδειξε να μην έχει αφήσει τις σκέψεις για Grexit.\nΧαμηλώνοντας τους τόνους της αισιοδοξίας είπε ότι η ελληνική πρόταση θα περάσει απο κοσκίνισμα τεχνικών κλιμακίων και μετά από το Eurogroup πριν πάει στη Σύνοδο Κορυφής.\nΔιευκρίνισε ότι δεν πρέπει να γίνεται βιαστική σύγκριση ανόμοιων πραγμάτων αφού αυτό το πακέτο αφορά στα επόμενα τρία χρόνια, ενώ το προηγούμενο πακέτο που είχε προταθεί αφορούσε στον επόμενο 1,5.\nΈκρινε ως θετικό το γεγονός ότι η πρόταση ετοιμάστηκε σε διαρκή επαφή με τους δανειστές, με την τεχνική βοήθεια των συμβούλων της γαλλικής κυβέρνησης και του Πιέρ Μοσχοβισί, ωστόσο υπενθύμισε ότι στο παρελθόν ελληνική πρόταση κρίθηκε θετική ως βάση για συζήτηση αλλά μετά «μια ομάδα περί τον Σόιμπλε την αποδόμησε και έφερε τελεσίγραφο».\n«Η διαπραγμάτευση και η συμφωνία θα 'κλειδώσουν' την Κυριακή. Η συνοχή του ΣΥΡΙΖΑ και της κυβέρνησης και η ευρύτερη δυνατή στήριξη θα κρίνουν πολλά», είχε γράψει νωρίτερα στο twitter.\nΠροσερχόμενος στη Βουλή ο αναπληρωτής υπουργός Πολιτισμού, Νίκος Ξυδάκης, είπε: «Θα προσπαθήσουμε. Τα διλήμματα που μπαίνουν είναι πολύ σκληρά. Έχουμε απέναντί μας μια αδιαλλακτη Γερμανία. Η Ευρώπη δεν θα είναι ίδια από εδώ και πέρα. Πρέπει να δουμε πως θα επιβιώσουμε σε αυτό το ασφυκτικό πλαίσιο».\nΗ αναπληρώτρια υπουργος Κοινωνικής Αλληλεγγύης, Θεανώ Φωτίου δήλωσε: «Έχουμε συλλογικότητα», ενώ ο γραμματέας του ΣΥΡΙΖΑ, Τάσος Κορωνάκης είπε ότι σήμερα είναι η ημέρα των Οργάνων.\nΟ βουλευτής του ΣΥΡΙΖΑ, Γιάννης Μπαλάφας εξέφρασε στο Mega τη βεβαιότητα ότι τα στελέχη του κόμματος «θα δείξουν σοβαρότητα και ψυχραιμία».\n«Φυσικά και θα περάσει η πρόταση» δήλωσε προσερχόμενος στη Βουλή για τη συνεδρίαση της ΚΟ ο Ν.Αθανασίου.\nΗ βουλευτής του ΣΥΡΙΖΑ, Όλγα Γεροβασίλη τόνισε ότι οι προθέσεις ήταν σαφείς και η μάχη επίπονη και μεγάλης διάρκειας. «Θα υπάρξει συμφωνία. Εκτιμώ πως σύσσωμη η Κοινοβουλευτική Ομάδα και οι ΑΝΕΛ θα στηρίξουν τη συμφωνία» είπε.\nΗ Χαρά Καφαντάρη, από την πλευρά της, τόνισε ότι οιι πιθανότητες για συμφωνία είναι πολλές, ενώ χαρκτήρισε ρεαλιστική την πρόταση ώστε να υπάρξει βιώσιμη λύση, ρύθμιση του χρέους, βήματα ανατροπής της λιτότητας και σταδιακή επιστροφή στην ανάκαμψη. «Εκτιμώ πως οι βουλευτές του ΣΥΡΙΖΑ θα αντιληφθούν την κρισιμότητα της κατάστασης και θα φερθούν με ωριμότητα» πρόσθεσε.\nΣε πλήρη διεργασία βρίσκονται και οι τάσεις του ΣΥΡΙΖΑ που συνεδρίασαν την Πέμπτη για μια πρώτη προσέγγιση του θέματος.\nΤην Πέμπτη πραγματοποιήθηκε Κυβερνητικό Συμβούλιο, όπου εγκρίθηκε η ελληνική πρόταση, η οποία βρίσκεται στα χέρια των θεσμών.


Διαβούλευση σε όσο το δυνατόν… μεγαλύτερο γήπεδο - ΕΛΕΥΘΕΡΙΑ Online\nΤετάρτη, 01 Απριλίου 2020 18:37\nΗρθε τελικά, το ανακοίνωσε και ο Δήμος Καλαμάτας, η πολυπόθητη μελέτη περιβαλλοντικών επιπτώσεων για τον οδικό άξονα Καλαμάτα - Ριζόμυλος, που ως συνολικό έργο μέχρι την Πύλο και τη Μεθώνη είναι το πιο σημαντικό για τη Μεσσηνία.\nΤύχη κακιά το έφερε η διαβούλευση να γίνεται εν μέσω πανδημίας του κορονοϊού. Και εν μέσω της καραντίνας κι όλων των απαγορεύσεων, να πρέπει να συνεδριάσουν τα Δημοτικά Συμβούλια Καλαμάτας και Μεσσήνης, καθώς και το Περιφερειακό Συμβούλιο Πελοποννήσου, που είναι το αρμόδιο και το μοναδικό όργανο για να γνωμοδοτήσει επί της μελέτης.\nΜιλάμε για τη μελέτη αναβάθμισης του υφιστάμενου δρόμου, που περιμέναμε από το 2018 και τις αρχές του 2019, και κατηγορούσαμε την κυβέρνηση του ΣΥΡΙΖΑ που την καθυστερούσε. Και όσο καθυστερούσε, φούντωναν οι φωνές πως δεν υπάρχει μελέτη, ότι κοροϊδεύει η κυβέρνηση και δημοπρατεί ή κάνει μια διαδικασία που δεν είναι καν δημοπρασία, ενώ έχει μόνο μια γραμμή στο χάρτη.\nΠαρότι ο ΣΥΡΙΖΑ έχασε τις εκλογές και ενώ οι 5 από τις μεγαλύτερες εταιρείες της χώρας εκδήλωσαν ενδιαφέρον για την υλοποίηση του έργου, η αμφισβήτηση και οι κατηγορίες συνεχίστηκαν.\nΗ νέα κυβέρνηση έπαιξε καινούργια μεγαλύτερη καθυστέρηση με το έργο και παρά τις υποσχέσεις του πρωθυπουργού και του αρμοδίου υπουργού δεν έχει ξεκαθαρίσει επίσημα τη θέση της. Και αυτό, όπως αποδείχθηκε, οφειλόταν στο διχασμό και στην σκληρή αντιπαράθεση μεταξύ των τοπικών παραγόντων και στελεχών της Ν.Δ., βουλευτών και περιφερειάρχη. Τη βελτίωση - αναβάθμιση του υφιστάμενου δρόμου (του ΣΥΡΙΖΑ;) θέλουν ο Λαμπρόπουλος και ο Μαντάς, ενώ φανατικά υπέρ της παραλιακής χάραξης έχουν ταχθεί ο Χρυσομάλλης και ο Νίκας.\nΓια όλους αυτούς τους λόγους η ενημέρωση και η διαβούλευση για το Καλαμάτα - Ριζόμυλος πρέπει να γίνει όσο πιο ανοιχτά και πιο διάφανα γίνεται και σε όσο το δυνατόν… μεγαλύτερο γήπεδο.\nΝα “λογαριαστούμε” κανονικά και σκληρά, με καθαρές κουβέντες. Να τεθούν όλα τα ζητήματα επί τάπητος, να εκφραστούν όλες οι απόψεις, να δοθούν απαντήσεις, να μη μείνει τίποτα θολό και στη σκιά, δίχως το παραμικρό υπονοούμενο για συμφέροντα.\nΜιλάμε για το πιο σημαντικό έργο, γι’ αυτό θα πρέπει να ξεκαθαρίσουν όλα. Και όλοι μαζί στη συνέχεια, ενωμένοι, να δώσουμε τη μάχη για να υλοποιηθεί. Γιατί με την καταστροφή και τα νέα δεδομένα μετά τον κορονοϊό, η υλοποίηση και του έργου αυτού μπορεί να μην είναι δεδομένη.\nΤελευταία τροποποίηση στις Τετάρτη, 01 Απριλίου 2020 16:54\nΠερισσότερα σε αυτή την κατηγορία: « Περί σεναρίων απόκρυψης και συνωμοσίας Οι παγίδες για παιδιά στο Διαδίκτυο »


Άνθρωποι του τόπου μας | ΒΗΜΑ ΑΛΙΑΡΤΟΥ\nCategory Archives: Άνθρωποι του τόπου μας\nΑναρτήθηκε στις Άνθρωποι του τόπου μας, Αλιαρτινά\nΑναρτήθηκε στις Άνθρωποι του τόπου μας, Αλιαρτινά, Βοιωτικά\nΟ Sou-Lee και ο Ι. Πέππας … μας "εκθέτουν" στη Λιβαδειά…\nΟ Στέλιος Κατσιμίχας γεννήθηκε το 1966 στη Λιβαδειά. Σε μικρή ηλικία εγκαταστάθηκε στην Αθήνα και ήρθε σε επαφή με τη ζωγραφική μέσω των μεγαλύτερων αδερφών του, που είναι επίσης ζωγράφοι.\nΠαρακολούθησε μαθήματα ζωγραφικής και συνεργάστηκε με καλλιτέχνες που επηρέασαν την πορεία του και τη δουλειά του.\nΖει και εργάζεται στην Αθήνα. Έργα του περιλαμβάνονται σε ιδιωτικές και δημόσιες συλλογές στην Ελλάδα και στο εξωτερικό…\n2010 (Ιούνιος), Γκαλερί Στάβλος, Αθήνα\n2009, Εκθεσιακός Χώρος Συνεδριακού Κέντρου Κρύας, Λιβαδειά\n2010, (Οκτώβριος), Αίθουσα Πολιτιστικού Συλλόγου Σταθά, Λιβαδειά\n2005, Έκθεση Λιμάνια του Ελληνισμού – Ελληνική Λιμενογραφία, Διοργάνωση Κρατικό Μουσείο Σύγχρονης Τέχνης Θεσσαλονίκης, Διεθνές Κέντρο Εικαστικών Τεχνών Αέναον, Λιμάνι Θεσσαλονίκης.\n2004, Συμμετοχή στην έκδοση Λιμάνια του Ελληνισμού, Διεθνές Κέντρο Εικαστικών Τεχνών Αέναον\nΙΩΑΝΝΗΣ Λ. ΠΕΠΠΑΣ : ΔΥΟ ΒΙΒΛΙΑ ΑΠΟ ΤΗΝ ΑΣΚΡΗ\nΟ Ιωάννης Πέππας γεννήθηκε το 1952 στην Άσκρη Θηβών. Το 1970 εισήχθη στη Στρατιωτική Σχολή Ευελπίδων, από όπου απεφοίτησε το 1974 και ονομάσθηκε Ανθυπολοχαγός Πυροβολικού. Σταδιοδρόμησε στο Στρατό μέχρι το 2005 που αποστρατεύθηκε με το βαθμό του Υποστρατήγου. Είναι απόφοιτος της Ανώτατης Σχολής Πολέμου (ΑΣΠ) και της Σχολής Εθνικής Αμύνης (ΣΕΘΑ). Έχει συγγράψει δύο βιβλία που ασχολούνται με την ιστορία της ιδιαίτερης πατρίδας του, της Άσκρης Βοιωτίας: «3.650 χρόνια στην Κοιλάδα των Μουσών» και «Άσκρη Πολυστάφυλος». Είναι παντρεμένος και πατέρας δυο παιδιών.\nΠερισσότερες πληροφορίες για τα βιβλία του Ι. Πέππα στη συνέχεια της ανάρτησης\nΤο βιβλίο πραγματεύεται την ανθρώπινη παρουσία και δραστηριότητα στην Κοιλάδα των Μουσών από το έτος 1650 π.Χ. μέχρι σήμερα. Οι Αλωάδες, τρισέγγονοι του Έλληνα, έκτισαν την Άσκρη και έφεραν τη λατρεία των Μουσών στην πανέμορφη ομώνυμη Κοιλάδα. Ο Ασκραίος Ησίοδος κάτω από την έμπνευση των Μουσών δημιουργεί τα αθάνατα έργα του. Στον ίδιο χώρο, τον Κερησσό δίνεται η πρώτη μεγάλη μάχη των Ελλήνων που κρατά την Ελλάδα ελεύθερη. Ασκρηνός είναι ο μεγάλος μηχανικός Κτησίβιος που μεταναστεύει στην Αλεξάνδρεια. Στα χρόνια του Βυζαντίου η Άσκρη φιλοξενεί Ορθόδοξο Επισκοπείο. Επί τουρκοκρατίας ο πληθυσμός δεν δέχθηκε ξένες επιμειξίες. Το φρόνημά του παρέμεινε ελληνικό. Ο αναγνώστης παρακολουθεί τις διαδοχικές πτώσεις και ανακάμψεις της ζωής στην Κοιλάδα των Μουσών σε στενή σχέση με την ίδια την Ελλάδα. Και εδώ οι κάτοικοι προσδιόριζαν από μόνοι τη μοίρα τους και φυσικά την ιστορική τους τύχη. Τα στοιχεία που παρουσιάζονται είναι αποτέλεσμα κοπιώδους και επισταμένης έρευνας.\nΠριν δυο χρόνια περίπου είχα την χαρά και την τιμή να χαιρετίσω και να προλογίσω την μελέτη του αγαπητού μου συμπατριώτη, κ. Ιωάννη Πέππα, Υποστρατήγου ε.α. «3.650 χρόνια στην Κοιλάδα των Μουσών». Στην μελέτη αυτή θα βρει ο αναγνώστης την ανθρώπινη παρουσία στην Κοιλάδα των Μουσών από το 1650 π.Χ. μέχρι σήμερα. Ο ελληνικός πολιτισμός είναι ενιαίος και αδιάσπαστος στις τρείς κυριότερες φάσεις του: την αρχαία Ελλάδα, το Βυζάντιο και την Νέα Ελλάδα. Ξεκινώντας από αυτή την διαπίστωση ο συγγραφέας θέλησε με το νέο του πόνημα, «Άσκρη πολυστάφυλος» να μας επιβεβαιώσει την αλήθεια αυτή με το παράδειγμα της ιδιαίτερης πατρίδας μας, την Άσκρη, η οποία συνεχίζει μέχρι σήμερα μέσα από τις λαϊκές παραδόσεις, τα ήθη και τα έθιμα τον αρχαιοελληνικό και βυζαντινό μας πολιτισμό, όπως αυτός γεννήθηκε και ανδρώθηκε στον ευλογημένο αυτόν τόπο της ποιητικής έμπνευσης κάτω από την ιδιαίτερη εύνοια και προστασία των Μουσών που συμμετείχαν στο δημιουργικό έργο του Δία.\nΟ κάθε ασκραίος απανταχού της γης θα πρέπει να αισθάνεται ευγνωμοσύνη προς τον συγγραφέα, που μπόρεσε με τόση απλότητα και εμβρίθεια να διασώσει από την λήθη τους θησαυρούς του λαϊκού μας πολιτισμού, κεντρίζοντας συγχρόνως και το ενδιαφέρον για παρόμοιες μελέτες.\nκαθηγητής του Πανεπιστημίου του Würzburg\nΑναρτήθηκε στις dk, Άνθρωποι του τόπου μας, Αλιαρτινά, Βιβλίο-Παρουσίαση\nΕΚΘΕΣΗ ΖΩΓΡΑΦΙΚΗΣ ΣΤΗ ΛΙΒΑΔΕΙΑ … Σ.ΚΑΤΣΙΜΙΧΑΣ ΚΑΙ Θ.ΠΑΠΑΛΑΜΠΡΟΠΟΥΛΟΣ\nΑναρτήθηκε στις Άνθρωποι του τόπου μας, Αλιαρτινά, Βοιωτικά, Sou-Lee\nO Τόπος μας!!\nΣπάνιο φυτό-μοναδικό στην Ελλάδα-φωτογραφήθηκε στην Κωπαϊδα από τον συμπολίτη μας Αντώνη Μαζαράκη (διαβάστε το δημοσίευμα από το περιοδικό «η φύση» τεύχος 129 Απριλίου-Ιουνίου 2010)\n΄πατήστε στην εικόνα για μεγέθυνση\nΑναρτήθηκε στις Άνθρωποι του τόπου μας, Αλιαρτινά, Ελλαδικά, Ιστορία-Πολιτισμός-Τοπία, Οι δημότες γράφουν, Περιβάλλον


Βασίλης Κτενίδης May 14, 2021\nΗ Housemarque δεν έχει βρει ακόμα τον τρόπο να προσθέσει saves. [UPDATE]\n[Αρχική Δημοσίευση: 14/5/21] Οι παίκτες του Returnal φαίνεται να έχουν απογοητευτεί από κάποιες επιλογές της Housemarque σχετικά με το gameplay. Το Returnal μέχρι στιγμής έχει λάβει θετικές κριτικές από την ημέρα κυκλοφορίας του, όμως από ότι φαίνεται η απόφαση της Housemarque να αναπτύξει ένα Rogue-like φαίνεται ότι αντιμετωπίζει κριτική.\nΣυγκεκριμένα η έλλειψη μίας λειτουργίας είναι υπαίτια για όλα τα αρνητικά σχόλια που κυκλοφορούν στο internet. Το Returnal δεν επιτρέπει στους παίκτες να κάνουν save την πρόοδό τους και το μοναδικό που σώζεται είναι ένα in-game συνάλλαγμα και μερικά αντικείμενα όπως το σπαθί και μερικά portals που σας μεταφέρουν σε άλλες πίστες χωρίς να χρειαστεί να νικήσετε ξανά τα bosses. Αυτό σημαίνει ότι αν πεθάνετε, αν κλείσετε το παιχνίδι ή αν κλείσετε την κονσόλα ξεκινάτε πάντα από το σημείο εκκίνησης.\nΗ Housemarque πήρε θέση στο ζήτημα, δηλώνοντας ότι έχει επίγνωση της κατάστασης αλλά ότι δεν έχει κάποια σχετική ανακοίνωση να κάνει: "Ακούμε το community και σας αγαπάμε όλους. Δεν υπάρχει κάποια ανακοίνωση προς το παρόν, όμως συνεχίστε να παίζετε και να ευχαριστιέστε την πρόκληση όπως μπορείτε."\nΗ κατάσταση φαίνεται πως είναι όντως ξεκάθαρη, καθώς όταν ξεκινάτε το Returnal υπάρχει μήνυμα στο οποίο αναφέρεται ότι δεν μπορείτε να κάνετε save την πρόοδό σας, δίνοντας συμβουλή να βάλετε το PS5 σε Rest Mode ώστε να έχετε το αποτέλεσμα του save. Αυτή η λύση φυσικά δεν εξυπηρετεί τους πάντες, καθώς μία μικρή διακοπή του ρεύματος θα έχει ως αποτέλεσμα να βρεθείτε ξανά στο σημείο εκκίνησης.\n[UPDATE: 14/5/21 – Η Housemarque δεν έχει βρει ακόμα τρόπο για να προσθέσει saves] Ο Mikael Haveri, marketing director της Housemarque, μιλώντας στο Axios Gaming, είπε ότι η Φιλανδική εταιρεία ψάχνει τρόπο να προσθέσει κάποια saves στο Returnal, όμως δεν είναι απλή διαδικασία.\nΣυγκεκριμένα δήλωσε: "Υπάρχουν διάφορα συστήματα στο παιχνίδι τα οποία είναι κύριος παράγοντας. Προς το παρών δεν ξέρουμε ποια είναι η λύση. Οπότε είναι πολύ δύσκολο να ανακοινώσουμε κάτι, καθώς υπάρχουν πολλοί άνθρωποι που ψάχνουν διάφορα πράγματα".\nΔείτε τα gameplay videos του Returnal και συζητήστε για αυτό στο σχετικό forum topic.\n#1 Skouroglou (Level 1) 04/05/2021 03:03\nΚαι μετα θα γκρινιαζουν γιατι ο κοσμος θα περιμενει το παιχνιδι να βγει με εκπτωση ή στα δωρεαν του PS+\n#2 Tolinos (Level 2) 20/05/2021 09:13\nΚαι θα ζητάνε Returnal 2 όπως το days gone...


ΑΝΑΘΕΣΕΙΣ ΜΕΛΕΤΩΝ ΣΒΑΚ\nΑρ. Πρωτ. : 1318\nΠρος : Τον Υπουργό Περιβάλλοντος και Ενέργειας.\nΘέμα : Αναθέσεις μελετών ΣΒΑΚ.\nΜε πρωτοβουλία του υπουργείου σας πρόκειται το προσεχές διάστημα να χρηματοδοτηθούν από το Πράσινο Ταμείο 150 δήμοι της χώρας για να αναθέσουν την εκπόνηση μελετών Σχεδίων Βιώσιμης Αστικής Κινητικότητας. Πρόκειται για μία σημαντική πρωτοβουλία, σε μια ιδιαίτερα δύσκολη οικονομικά περίοδο, η οποία, εφόσον ολοκληρωθεί και υλοποιηθεί, θα αποδώσει στις πόλεις που θα συμμετάσχουν στο πρόγραμμα μεγάλα οφέλη με μικρό σχετικά κόστος.\nΘέλουμε όμως να σας επισημάνουμε δύο σοβαρά προβλήματα που, αν δεν επιλυθούν, υπάρχει κίνδυνος να υπονομεύσουν την πορεία του προγράμματος. Αναφερόμαστε ειδικότερα στην έλλειψη εγκεκριμένων τεχνικών προδιαγραφών και στην ανάθεση των μελετών από τους δήμους.\nΓια την αναγκαιότητα θεσμοθέτησης ενιαίων τεχνικών προδιαγραφών και ιδιαίτερα παραδοτέων δε νομίζουμε ότι χρειάζεται να επιχειρηματολογήσουμε. Ήδη ορισμένοι δήμοι έχουν προκηρύξει την ανάθεση μελετών ΣΒΑΚ με περιεχόμενο που διαφοροποιείται σημαντικά, όπως προκύπτει από τα τεύχη των σχετικών προκηρύξεων. Η συνέχιση και ο πολλαπλασιασμός αυτών των διαφοροποιήσεων θα είναι καταστρεπτικός για το πρόγραμμα.\nΣε ότι αφορά στη διαδικασία ανάθεσης των μελετών, πιστεύουμε ότι αυτή θα πρέπει να γίνει κεντρικά, για να επιτευχθεί η καλύτερη δυνατή κατανομή των μελετών και η μέγιστη αξιοποίηση του υπάρχοντος μελετητικού δυναμικού. Οι αναθέσεις των μελετών από τους δήμους είναι προφανές ότι θα οδηγήσουν σε μια ανισοκατανομή των μελετών, με αποτέλεσμα κάποιοι μελετητές να αναλάβουν την εκπόνηση μεγάλου αριθμού μελετών, υποχρέωση στην οποία δεν θα μπορέσουν να ανταποκριθούν. Αυτό μπορεί να προκληθεί ακόμα και χωρίς τη θέληση τους, γιατί οι μελετητές θα υποχρεωθούν να υποβάλλουν προσφορές σε πολλούς δήμους, προκειμένου να επιτύχουν τη συμμετοχή τους στο πρόγραμμα.\nΠροτείνεται λοιπόν η ανάθεση των μελετών να γίνει ενιαία από κεντρικό φορέα και η επίβλεψή τους να γίνει από τους δήμους. Ανάλογες διαδικασίες έχουν γίνει στο παρελθόν με μεγάλη επιτυχία και από το υπουργείο σας. Αναφέρουμε χαρακτηριστικά την ανάθεση δύο “πακέτων” δεκάδων μελετών “κτηματογράφησης-πολεοδόμησης-πράξης εφαρμογής” που ανατέθηκαν κεντρικά από το υπουργείο σας και επιβλέφθηκαν από περιφερειακές υπηρεσίες.\nΠαραμένουμε στη διάθεσή σας για αναλυτικότερη διατύπωση των απόψεών μας.


Αρχική σελίδαmediaΦώτης Σεργουλόπουλος: «Το παιδί μου ξέρει την οικογένειά του»\nΜαρία Πρατσή 4/17/2021 05:00:00 μ.μ.\nΟ Φώτης Σεργουλόπουλος το μεσημέρι του Σαββάτου βρέθηκε καλεσμένος στην εκπομπη DOT και μέσα σε όλα,μίλησε για τον γιο του και αν γνωρίζει την οικογένεια του.\n«Με τον Γιώργο έχω κουβεντιάσει. Ξέρει πού βρίσκεται, ξέρει την οικογένειά του, ξέρει τα πάντα.Είναι εύκολο. Αν έχεις μία πραγματικότητα και είναι κανονική και δεν του κρύβεις τίποτα, δεν κρύβεις στις ντουλάπες σκελετούς, είναι εύκολο. Το παιδί ξέρει την οικογένειά του. Αυτή είναι η οικογένειά του.


Κερασόπιτες: Σεντουκι απ' τα παλια\nΣεντουκι απ' τα παλια\nΚαλησπέρα σε όλους!Καλά είστε;\nΕγώ βαραίνω μερα με τη μέρα, έχω αρχίσει να γράφω ατέλειωτες λίστες με αυτά που πρέπει να γίνουν πριν έρθει το μωρό, άλλες αφορούν εμένα, άλλες το σπίτι, υπάρχει και μια λίστα με πραγματάκια που θα ήθελα να του φτιάξω χειροποίητα, αλλά αν δε γίνουν τα πιο sos δε με βλέπω να κάνω και πολλά!\nΜέχρι λοιπόν να βρώ την όρεξη να ξεκινήσω, απολαμβάνω το τσαγάκι μου παρέα με το Νεραϊδάκι!\nΣτο σπίτι πίσω απ' το δικό μου έμενε μια γιαγιούλα που τώρα δεν ξέρω που θα την πάνε (ελπίζω όχι σε γηροκομείο) αλλά πρό ημερών έφεραν ένα τεράστιο κοντεινερ και πετάγανε σαβούρα πιθανόν για κάποια ανακαίνιση. Έβλεπα παλιές βαλίτσες ανάμεσα στα σκουπίδια κι ευχόμουν να μην περιέχουν τίποτα vintage εργόχειρα, παρόλα αυτά αντιστάθηκα στον πειρασμό να σκαλίσω, μέχρι που είδα αυτό:\nΈρωτας με την πρώτη ματιά! Ένα παλιό βαρύ σεντούκι, βαμμένο σε ένα απο τα αγαπημένα μου χρώματα. Όπως καταλαβαίνετε το σεντούκι είναι πια δικό μου! Μη ρωτήσετε πως βγήκε απο το κοντεινερ, η απάντηση θα περιλαμβάνει εγκύους να τραβάνε και περαστικές μαθήτριες να βοηθάνε!\nΝομίζω πως άξιζε τον κόπο όμως!\nΣτο πλάι γράφει Νέα Υόρκη, είναι απίστευτο, ο άνθρωπος που το είχε έκανε υπερατλαντικό ταξίδι, μπορεί να είχε μείνει χρόνια στην Αμερική και μετά να επέστρεψε, κουβαλώντας τα πράγματά του μεσα στο σεντούκι. Σιγουρα θα πέρασε κι απο τη νήσο Ελις... Δεν είναι τρομερά συναρπαστικό; Θα ξέρετε ήδη πόσο μου αρέσουν τα παλιά αντικείμενα, και ειδικά αυτό εδω μπήκε κατευθείαν στην καρδιά μου, γιατί είναι όμορφο, το χρώμα του με κάνει να χαμογελώ και το γεγονός οτι ήρθε απο τη Νέα Υόρκη μου το κάνει ακόμα πιο αγαπητό, είναι μια πόλη που έχω μέσα στην καρδιά μου και που συχνά την ονειρεύομαι στον ύπνο μου. Μου θυμίζει κάποιες απο τις πιο ωραίες στιγμές της ζωής μου.\nΑκόμα δεν ξέρω πως θα το χρησιμοποιήσω, ισως όμως βάζουμε μέσα ενθύμια, παλια ρουχαλάκια, βιβλία και παιχνίδια των παιδιών, πράγματα που θα μας συγκινήσουν να υπάρχουν μετά απο χρόνια. Ένας φίλος επίσης μου πρότεινε να το κάνω τραπεζάκι αλλά δεν είναι τελείως επίπεδο απο πάνω.\nΕτικέτες ανακύκλωση, σπίτι


🕔03/11/2021 - 11:32:27\nΣε κέντρο παραγωγής ταινιών και σειρών θέλει να μετατρέψει το Netflix μια πρώην στρατιωτική βάση των αμερικανικών δυνάμεων στο Νιου Τζέρσεϊ.\nΤο Φορτ Μονμάουθ, έκτασης 117 στρεμμάτων, θα αποτελέσει σύμφωνα με την εταιρία μια «υπερσύγχρονη εγκατάσταση παραγωγής ταινιών», περιλαμβάνοντας στούντιο, κτίρια για την επεξεργασία μετά την παραγωγή και περιοχές κινηματογράφησης.\nΗ Netflix έχει εκφράσει ήδη την πρόθεσή της να πλειοδοτήσει για την απόκτηση της έκτασης, αν και δεν αποκαλύφθηκε σε ποιο χρηματικό όριο μπορεί να φτάσει για μία έκταση με κτίρια που η ηλικία τους αγγίζει σχεδόν τον έναν αιώνα.\nΕιδικοί αναλυτές σημειώνουν πως η αρμόδια αρχή μίσθωσης της στρατιωτικής βάσης πλήρωνε 54 εκατομμύρια δολάρια, ενώ αργότερα, επενδυτές είχαν προσφέρει 100 εκατομμύρια δολάρια για 36 στρέμματα.\nΥπενθυμίζεται πως το Φορτ Μονμάουθ αποδεσμεύτηκε από την αμερικανική κυβέρνηση το 2011. Η πρόταση της Netflix έχει ένα μεγάλο σύμμαχο, της C 117 τον κυβερνήτη του Νιου Τζέρσεϊ τον Φιλ Μέρφι, ο οποίος έχει δημιουργήσει ένα επιχειρηματικό περιβάλλον για να καλωσορίζει κινηματογραφικές και για τηλεοπτικές παραγωγές στην πολιτεία.\nΟ ίδιος έχει ανοίξει τον δρόμο για εταιρίες όπως το Netflix να ενδιαφερθούν για την εγκατάσταση στούντιο στην πολιτεία, με αντάλλαγμα φορολογικές ελαφρύνσεις.\nΤο Netflix από την πλευρά του έχει εκφράσει την πρόθεσή του να εκσυγχρονίσει τόσο τα στούντιο που χρησιμοποιεί όσο και τη διαδικασία επεξεργασίας μετά τα γυρίσματα.\nΤο μεγαλύτερο κέντρο παραγωγής του Netflix είναι αυτή τη στιγμή τα ABQ Studios, στο Νέο Μεξικό, όπου προσφέρουν ετησίως πάνω από 1.000 θέσεις εργασίας. Αν η εταιρία αποκτήσει μέρος της στρατιωτικής βάσης, τότε θα πρόκειται για τη δεύτερη μεγαλύτερη εγκατάστασή της.\nΤο Νιου Τζέρσεϊ έχει μια μακρά σχέση με το Χόλιγουντ. Ο Τόμας Εντισον δημιούργησε το πρώτο κινηματογραφικό στούντιο στις ΗΠΑ στο Ουεστ Οραντζ το 1893.\nΚαθ' όλη τη διάρκεια της δεκαετίας του 2010, ο πρώην κυβερνήτης Κρις όπως ο Κρίστι υιοθέτησε σκληρή στάση όσον αφορά τις φοροελαφρύνσεις σε κινηματογραφικές και τηλεοπτικές παραγωγές.\nΤα τελευταία χρόνια οι πτώσεις παραγωγής ταινιών στην πολιτεία άρχισε να αυξάνεται, εν μέρει για να καλύψει τις ανάγκες περιεχομένου των ταχέως αναπτυσσόμενων υπηρεσιών μετάδοσης τηλεοπτικού/κινηματογραφικού περιεχομένου. Μόνο το Netflix έχει γυρίσει τουλάχιστον 30 ταινίες του στο Νιου Τζέρσεϊ.


"Δεν είστε όλες θύματα" μάθαμε από το πιο χυδαίο... - Provocateur\n2Ο Εισβολέας είναι σε άλλο επίπεδο και κάθε του συνέντευξη το επιβεβαιώνει\n3Όχι, δεν είσαι πολύ "μεγάλος" για να φορέσεις προφυλακτικό\n4Το σύμπαν ενδέχεται να δημιουργήθηκε από εξωγήινους και η φάση γίνεται άβολη\nΜαθήματα μισογυνισμού, τοξικής αρρενωπότητας και χυδαιότητας από έναν συγγενή του γυναικοκτόνου, που ευχηθήκαμε να τρολλάρει.\nΈνα αδιανόητο, βαθιά μισογυνιστικό παραλήρημα «απολαύσαμε» στους τηλεοπτικούς δέκτες μας το πρωί. Ο θείος του γυναικοκτόνου της Ρόδου, που μετά από αρκετά δείγματα κακοποίησης, κατέληξε να πυροβολεί εν ψυχρώ τη 32χρονη σύντροφό του που είχε θελήσει να διακόψουν τη σχέση τους και μετά να αυτοκτονεί, μίλησε σε δημοσιογράφο της πρωινής εκπομπής του Ant1. Σε κάποιο σημείο φαίνεται η Φαίη Σκορδά να εκρήγνυται, ακούγοντας τις πολύ προβληματικές για να γίνουν πιστευτές τοποθετήσεις του συγγενή του γυναικοκτόνου, και ειλικρινά, αδυνατώ να σκεφτώ πιο πηγαία, οργανική αντίδραση σε αυτή τη χυδαιότητα.\n«Ο ανιψιός μου ήταν παθιασμένος με την σχέση του, όπως πρέπει να είναι ο καθένας με την σχέση του όταν είναι ερωτευμένος. Και η καθεμία από εσάς πρέπει να σέβεται αυτό που ο καθένας μας προσφέρει, περισσότερο και από το περισσότερο. Και όχι όταν σας φτιάξουμε και τα σπίτια και τις δομές που θέλετε, και μετά να λέτε «α, τώρα θέλω και την ελευθερία μου» και τέτοια», αναφέρει ο συγγενής πουλώντας μας την εμμονή, το stalking, την απώλεια ελευθερίας και κάθε άλλο τοξικό στοιχείο των σχέσεων, ως «κανονικότητα» και ως «πρέπει». Εννοείται, από την ανεκδιήγητη τοποθέτηση δεν έλειψε η στερεοτυπική εικόνα του άντρα που «δημιουργεί» και «προσφέρει» στη γυναίκα που πάντα κάτι ζητάει, και όταν πάρει τα όσα ζητάει (σπίτια και δομές, βεβαίως) αποζητά την ελευθερία της.\nΣτη συνέχεια, επιχειρώντας να προσπεράσει το γεγονός της ίδιας γυναικοκτονίας, ρομαντικοποιεί την αυτοκτονία του δράστη, η οποία δεν μεταφράζεται ούτε σε ένδειξη προβλημάτων ψυχικής υγείας, αλλά ούτε ως ύστατη λύση διαφυγής από τις επιπτώσεις της πράξης του. «Για να φτιάσει στο σημείο να αυτοκτονήσει ο ανιψιός μου πρέπει να την λάτρευε. Δεν δικαιολογώ καμία πράξη βίας, αλλά δεν μπορεί να παρουσιάζεται όλους τους φονιάδες, όπως τους παρουσιάζετε τον τελευταίο καιρό, σαν τέρατα». Ναι, σύμφωνα με αυτόν τον άνθρωπο, δεν πρόκειται για φονιά, αλλά για έναν άντρα που αγάπησε πολύ.\n"Δεν είστε όλες θύματα"\nΣτο τέλος της τηλεφωνικής αυτής συνέντευξης, μάθαμε και κάτι ακόμα. Πως δεν είμαστε όλες θύματα. «Δεν είστε όλες οι γυναίκες θύματα, δεν είστε όλες άγγελοι. Είστε κι εσείς που απέξω είστε κούκλες και από μέσα είστε… μια άλλη λέξη». Μετάφραση: ας μη θυματοποιούμε το θύμα γυναικοκτονίας, ψυχολογικής κακοποίησης, το θύμα που δολοφονήθηκε εκπληρώνοντας την πιο κακή κατάληξη μιας κακοποιητικής σχέσης, γιατί δεν είναι άγγελοι όλες οι γυναίκες. Ούτε άγγελοι, ούτε θύματα. Είστε κάτι άλλο, χυδαίο. Μόνο που οι γυναίκες δεν οφείλουμε να είμαστε άγγελοι, και απαιτούμε να σταματήσουμε να γινόμαστε θύματα.\nΣτους τηλεοπτικούς μας δέκτες σήμερα ακούσαμε το ήπιο, σχεδόν κοινωνιοπαθές παραλήρημα ενός ανθρώπου που κατάφερε να βρει όχι μόνο δικαιολογία, αλλά ατόφιο δίκιο, σε έναν άντρα που έφυγε από το σπίτι του με μια καραμπίνα, με στόχο να σκοτώσει την πρώην σύντροφό του, που ούτε άγγελος ήθελε να είναι, ούτε κτήμα, ούτε αντικείμενο ελέγχου. Σίγουρα ούτε και θύμα. Αλλά έγινε.\nΜετά τη σύνδεση, η έξαλλη Φαίη Σκορδά, πρότεινε να πάει η αστυνομία να τον συλλάβει. Σχεδόν χειροκρότησα.


Παγκράτης: Η φτωχοποίηση της Ελληνικής κοινωνίας βρίσκεται σε πλήρη εξέλιξη… - CorfuPress.com\nΓραπτή δήλωση του υποψήφιου για την Κεντρική Επιτροπή ΣΥΡΙΖΑ-ΠΣ Σπύρου Παγκράτη.\nΗ νεοδεξιά Κυβέρνηση του Κυριάκου Μητσοτάκη υλοποιεί με τον πιο αδίστακτο τρόπο τις αντιλαϊκές, αυταρχικές πολιτικές επιλογές της και αρνείται πεισματικά να πάρει μέτρα προστασίας της κοινωνίας.\nΛειτουργεί με οδηγό το ψέμα, την προπαγάνδα, την τρομοκράτηση ή την αστυνομική βία. Διώκει δικαστικούς και δημοσιογράφους, ευτελίζει τους θεσμούς, κουκουλώνει το ένα σκάνδαλο μετά το άλλο.\nΌμως οι κολλητοί τους, οι μεγαλοεπιχειρηματίες και τα Golden Boys, πλουτίζουν ανενόχλητοι στις πλάτες μας.\nΤην ίδια ώρα, οι πολίτες βρισκόμαστε αντιμέτωποι με τη φτώχεια και τα αδιέξοδα. Η ακρίβεια σαρώνει νοικοκυριά και επιχειρήσεις. Οι οικογένειες, οι συνταξιούχοι, οι φοιτητές, οι άνεργοι δεν ξέρουμε πώς να πληρώσουμε τους λογαριασμούς του ηλεκτρικού, πώς να αγοράσουμε βασικά αγαθά από το super market… πώς να ανταποκριθούμε στις βασικές καθημερινές μας υποχρεώσεις…\nΣε όλα τα μέτωπα, Υγεία, Παιδεία, Εργασία, Δικαιώματα, χάνουμε τα βασικά, κατακτήσεις δεκαετιών…\nΑυτός ο κατήφορος πρέπει να σταματήσει άμεσα, για τη χώρα μας, για να σταθεί όρθια η κοινωνία.\nΤο αίτημα του Αλέξη Τσίπρα για εθνικές εκλογές αποτελεί μονόδρομο και αναγκαιότητα.\nΌμως απαιτείται κοινωνική αντίδραση που θα προκαλέσει πολιτική ανατροπή! Απαιτείται η ενεργή συμμετοχή όλων των δημοκρατικών-προοδευτικών πολιτών σε συλλογικές πολιτικές διεργασίες, η συνεργασία όλων των προοδευτικών-δημοκρατικών δυνάμεων της χώρας.\nΗ συμμετοχής μας στις εκλογές της Κυριακής είναι μια μεγάλη ευκαιρία για να στείλουμε το μήνυμα, για να διαμορφωθεί μια νέα, ισχυρή πλειοψηφία που θα ανατρέψει την σημερινή ζοφερή κατάσταση.\nΤην Κυριακή 15 Μαΐου, με ανοιχτές διαδικασίες, στη βάση των αρχών και των αξιών της αριστεράς, της μεγάλης Προοδευτικής Παράταξης, ο ΣΥΡΙΖΑ ΠΣ μεγαλώνει. Μαζί με κάθε δημοκρατικό πολίτη διαμορφώνουμε τις συνθήκες για μια προοδευτική, φιλολαϊκή Διακυβέρνηση, σε όλα τα επίπεδα. Για μια νέα κοινωνική πλειοψηφία!\nΑυτή ακριβώς την αναγκαιότητα στοχεύει να υπηρετήσει και η δικιά μου συμμετοχή, ως υποψήφιο μέλος της Κ.Ε., παραμένοντας αφοσιωμένος στο στόχο για τη μέγιστη δυνατή Κοινωνική Διεύρυνση, Για συμπόρευση και Συνεργασία με όλες τις δημιουργικές και προοδευτικές δυνάμεις, για το κοινό καλό.\nΜε αυτή την πεποίθηση, καλώ τους συμπολίτες μας σε συστράτευση στον κοινό αγώνα, για ένα καλύτερο μέλλον, με αισιοδοξία, με ίσες ευκαιρίες για όλους, με διαφάνεια, με σεβασμό στη Δημοκρατία, με βαθειά πίστη στο δικαίωμα για μια ζωή με αξιοπρέπεια και όνειρα.\nΣε αυτό τον αγώνα δεν περισσεύει κανείς. Όλοι μαζί μπορούμε να κάνουμε την ανατροπή, να επιτύχουμε την πολιτική αλλαγή που έχει ανάγκη η κοινωνία. Και θα το καταφέρουμε!


MATTEL BARBIE FASHIONISTAS DOLL #111 - papanikolaoustore\nMATTEL BARBIE FASHIONISTAS DOLL #111\nSKU: FBR37 / FXL51\nBarbie Fashionistas 111 Πουά Φούστα και Λευκό Μπλουζάκι LoveΚάθε κούκλα Barbie® Fashionistas™ έχει τη δική της μοναδική εμφάνιση και στιλ και όλα τα ρούχα είναι εμπνευσμένα από τις τελευταίες τάσεις! Κάντε συλλογή και ανακαλύψτε πολλά στιλ, ρούχα, παπούτσια και αξεσουάρ. Η πιο πρόσφατη συλλογή των Barbie® Fashionistas™ περιλαμβάνει κούκλες με τέσσερις τύπους σώματος, εννέα τόνους δέρματος, 13 χρώματα ματιών, 13 χτενίσματα και ατέλειωτα ρούχα και αξεσουάρ. Με τη νέα συλλογή, τα παιδιά έχουν την ευκαιρία να εμπνευστούν και να δημιουργήσουν πολλές απίθανες ιστορίες. Οι δυνατότητες είναι απεριόριστες γιατί με την Barbie® μπορείς να γίνεις ό,τι ονειρεύεσαι! Οι κούκλες πωλούνται ξεχωριστά και ανάλογα με τη διαθεσιμότητα. Οι κούκλες δεν μπορούν να σταθούν όρθιες από μόνες τους. Τα ρούχα είναι σχεδιασμένα για να ταιριάξουν σε κούκλες με ίδιους σωματότυπους. Συγκεκριμένα ρούχα μπορούν να ταιριάξουν σε όλες τις κούκλες. Τα επίπεδα παπούτσια χωράνε σε κούκλες με επίπεδα πόδια ή αστράγαλο με αρθρώσεις. Τα χρώματα και τα σχέδια μπορεί να διαφέρουν.\nΔώστε πρώτος μία αξιολόγηση “MATTEL BARBIE FASHIONISTAS DOLL #111” Ακύρωση απάντησης\nCARS 3 ΜΑΚΟΥΙΝ ΠΟΥ ΜΙΛΑΕΙ ΕΛΛΗΝΙΚΑ\nΟΝΕΙΡΕΜΕΝΗ ΜΠΑΛΑΡΙΝΑ ΣΥΛΛΕΚΤΙΚΗ ΚΟΥΚΛΑ\nHOT WHEELS VIPER BRIDGE ATTACK PLAY SET\nMATTEL CLOUDEES LARGE PET SERIES 1 WITH HIDDEN FIGURE\nMATTEL BARBIE FASHIONISTAS DOL...\nMATTEL UNO ΚΑΡΤΕΣ PREMIUM 50 Χ...


ΕΛΛΑΣ: ΕΙΝΑΙ ΖΩΑ.... ΑΠΟΚΕΦΑΛΙΣΑΝ ΠΑΙΔΙΑ ΣΤΟ ΑΦΓΑΝΙΣΤΑΝ... ΕΝΑ ΔΩΔΕΚΑΧΡΟΝΟ ΑΓΟΡΙ ΚΙ ΕΝΑ 6ΧΡΟΝΟ ΚΟΡΙΤΣΙ...!!!\nΕΙΝΑΙ ΖΩΑ.... ΑΠΟΚΕΦΑΛΙΣΑΝ ΠΑΙΔΙΑ ΣΤΟ ΑΦΓΑΝΙΣΤΑΝ... ΕΝΑ ΔΩΔΕΚΑΧΡΟΝΟ ΑΓΟΡΙ ΚΙ ΕΝΑ 6ΧΡΟΝΟ ΚΟΡΙΤΣΙ...!!!\nΤο αγόρι απήχθη και δολοφονήθηκε στην επαρχία της Νότιας Κανταχάρ την Τετάρτη, και το κεφάλι του βρέθηκε κοντά στο σώμα του, σε μια προσπάθεια να σταλεί μήνυμα σε όσους στηρίζουν την κυβέρνηση, όπως ανακοίνωση ο εκπρόσωπος του κυβερνήτη της επαρχίας. Ο αδερφός του άτυχου αγοριού υπηρετεί στην τοπική αστυνομία.\nΤο 6χρονο κορίτσι αποκεφαλίστηκε στην επαρχία της Καπίσα, όμως οι αρχές δεν μπορούν να πλησιάσουν στο χωριό όπου συνέβη το έγκλημα, για λόγους ασφαλείας. Δεν έχει ξεκαθαριστεί αν για τον αποκεφαλισμό ευθύνεται η οικογένειά της ή οι Ταλιμπάν. enikos.gr\nΑναρτήθηκε από ΜΟΛΩΝ ΛΑΒΕ στις 10:11 π.μ.


Τραγούδησε τον ύμνο του ΠΑΟ η Βίσση! - Sportdog.gr - Αθλητικά Νέα | Ειδήσεις | Sport\n13/04/11 - 16:00\nΤραγούδησε τον ύμνο του ΠΑΟ η Βίσση!\nΠραγματοποιήθηκε η συνέντευξη Τύπου της Άννας Βίσση με αφορμή τη συναυλία της Παρασκευής για την ενίσχυση του Ερασιτέχνη Παναθηναϊκού. Η δημοφιλής τραγουδίστρια μετά το τέλος της συνέντευξης τραγούδησε τον ύμνο του συλλόγου.\nΤην συνέντευξη ξεκίνησε ο Ανδρέας Μικρούτσικος αναφέροντας: «Θα βρισκόμαστε πάντα και θα στηρίζουμε τον Παναθηναϊκό, όπως κάνουμε σήμερα. Μιλάω εκ μέρος των φιλάθλων. Θα θέλαμε να ευχαριστήσουμε την Άννα για τη συναυλία που θα δώσει. Είμαι φίλαθλος-οπαδός, αλλά με τη λογική του υγιούς φιλάθλου, όχι του χούλιγκαν. Θέλω να ευχαριστήσω και τον πρόεδρο του Παναθηναϊκού. Ο Παναθηναϊκός είναι ο κόσμος του».\nΣτη συνέχεια το λόγο πήρε ο πρόεδρος του Ερασιτέχνη Παναθηναϊκού, Νικόλαος Ρισβάς: «Θέλω να στείλω ένα μήνυμα στον κόσμο του Παναθηναϊκού, στον απλό φίλαθλο, τον αγνό οπαδό. Εμείς, η διοίκηση, πιστεύουμε στο δόγμα όπως ο ο Παναθηναϊκός ανήκει στο λαό. Αν κι εσείς θέλετε ο Ερασιτέχνης να είναι οικονομικά ανεξάρτητος αποδείξτε το τώρα. Ελάτε μαζικά στη συναυλία. Σε ημέρες που ο σύλλογός μας απαξιώνεται, χαρακτηρίζεται στοχευμένος, σε ημέρες ζοφερές για την ιστορία του, ελάτε να διαδηλώσετε την αγάπη σας. Ο Παναθηναϊκός της καρδιάς μας είναι εδώ, ο Παναθηναϊκός στηρίζεται στο λαό του. Σας θέλουμε όλους κοντά μας».\nΗ Άννα Βίσση ανέφερε: «Ευχαριστώ τον Παναθηναϊκό για την πρόσκληση, δεν είναι δική μου η συναυλία, αλλά του Παναθηναϊκού. Αγαπώ αθλητισμό, κάνω αθλητισμό, ξέρω πόσο σημαντικό είναι να σε στηρίζουν, να βοηθιέσαι στα οράματά σου. Είμαι φίλαθλος, αλλά έχω τις αδυναμίες μου. Είμαι γνωστή Παναθηναϊκός, ας μου το συγχωρέσουν οι άλλες ομάδες. Αυτή η συναυλία ξεκινάει από τα παιδιά, τον Ερασιτέχνη. Πάμε να τα βοηθήσουμε να γίνουν πρωταθλητές, πρότυπα. Για αυτό τραγουδάω, σε αυτό ελπίζω, σας καλούμε όλους μαζικά. Θα είναι υπέροχη συναυλία με πολλές εκπλήξεις, είναι τιμή μου που συμμετέχω».\nΗ Ξανθή Μυλωνά τόνισε: «Ελάτε όλοι στη συναυλία, σας χρειαζόμαστε, σας θέλουμε! Ελάτε να σηκώσουμε ψηλά το έβδομο συνεχόμενο πρωτάθλημα».\nΟ Αντύπας Τζανέτος είπε: «Από τη δική μας πλευρά, συνδιοργανώνουμε μέσα στο 2011 την ενημερωτική καμπάνια κατά του AIDS. Θα θέλαμε να ευχαριστήσουμε και τον Ερασιτέχνη Παναθηναϊκό και τον πρόεδρό του, που θέλησαν να συνδυάσουν αυτή τη συναυλία με την ενημέρωση κατά του ιού».\nΟ Δημήτρης Βάθης υπογράμμισε: «Θα ήθελα να σας καλωσορίσω. Εμείς στεκόμαστε πίσω από τη μουσική, αλλά και πίσω από τον αθλητισμό και τον Παναθηναϊκό. Χαιρόμαστε που είμαστε εδώ, ανάμεσα σε τόσο σημαντικούς ανθρώπους. Ο ερασιτεχνικός αθλητικός αιμοδοτεί τα σωματεία. Θα ήθελα να παρακαλέσω όλο τον κόσμο να παρευρεθεί στη συναυλία».\nO Zέλικο Ομπράντοβιτς ήταν "απών" λόγω του αγώνα που δίνει ο Παναθηναϊκός με τον Ίκαρο Καλλιθέας (17:00).\nΣούπερ σέξι η Παναγιώταρου - Καυτή μαύρη δαντέλα - Θα πάθεις πανικός μαζί της (ΦΩΤΟ)\nΠαίζει ο ΠΑΟΚ στη Ριζούπολη σήμερα - Αναλυτικά το σημερινό τηλεοπτικό πρόγραμμα


ΠΑΤΕΔΑΚΗ – ΣΤΡΑΤΟΥΔΑΚΗ ΑΝΝΑ\nΨΥΧΟΛΟΓΟΣ- ΚΟΙΝΩΝΙΚΟΣ ΛΕΙΤΟΥΡΓΟΣ\nΤο 2001 ανακηρύχθηκε πτυχιούχος του Τμήματος Κοινωνικής Εργασίας της Σχολής Επαγγελμάτων Υγείας και Πρόνοιας του Τ.Ε.Ι. Ηρακλείου, με βαθμό πτυχίου ‘Λίαν Καλώς’.\nΤο 2001 έδωσε κατατακτήριες εξετάσεις στη Θεσσαλονίκη και πέτυχε στο Τμήμα Ψυχολογίας του Παντείου Πανεπιστημίου απ΄ όπου αποφοίτησε το 2005 με γενικό βαθμό ‘Λίαν Καλώς’.\nΤο 2006 παρακολούθησε μαθήματα χειρισμού Ηλεκτρονικών Υπολογιστών και κατόπιν εξετάσεων απέκτησε το Πιστοποιητικό ECDL Core, με τις εξής ενότητες: 1)Βασικές Έννοιες Πληροφορικής, 2)Χρήση Υπολογιστή και Διαχείριση Αρχείων, 3)Επεξεργασία Κειμένου, 4)Υπολογιστικά Φύλλα, 5)Βάσεις Δεδομένων, 6)Παρουσιάσεις, 7)Υπηρεσίες Διαδικτύου.\nΞένες γλώσσες: Αγγλικά- κάτοχος του FIRST CERTIFICATE of University of Cambridge.\nΠαρακολούθηση του 1ου Πανελλήνιου Συνεδρίου Συστημικής Θεραπείας με τίτλο «Αλλάζοντας το Σύστημα-Μέθοδοι και Τεχνικές στη Συστημική Θεραπεία», διάρκειας 25 ωρών, που πραγματοποιήθηκε από τον Τομέα Ψυχιατρικής και Επιστημών Συμπεριφοράς της Ιατρικής Σχολής του Πανεπιστημίου Κρήτης.\nΣυμμετοχή στην Ημερίδα – Συνδιάσκεψη με θέμα «Προσπάθειες Επαγγελματικής Αποκατάστασης και Κοινωνικής Επανένταξης των Ατόμων με Ειδικές Ανάγκες».\nΠαρακολούθηση του 1ου Πανελλήνιου Συνεδρίου Ψυχοκοινωνικής Αποκατάστασης με θέμα «Η Ψυχοκοινωνική αποκατάσταση σε μια κοινωνία σε μετάβαση», που πραγματοποιήθηκε στην Αθήνα.\nΠαρακολούθηση των εργασιών του 19ου σεμιναρίου εκπαίδευσης στελεχών για την αποκατάσταση δυσλεξικών παιδιών και εφήβων, που πραγματοποιήθηκε στην Αθήνα υπό την αιγίδα της Γενικής Γραμματείας Εκπαίδευσης Ενηλίκων, καθώς και συμμετοχή στις πρακτικές ασκήσεις που ακολούθησαν .\nΠαρακολούθηση και ολοκλήρωση του ετήσιου Προγράμματος Κατάρτισης στην Ειδική Αγωγή , που διοργανώθηκε από το Πανεπιστήμιο του Αιγαίου, κατά το χρονικό διάστημα Δεκέμβριος 2008 – Δεκέμβριος 2009.Το πρόγραμμα είχε συνολική διάρκεια 570 ωρών και περιλάμβανε θεματικές , που αφορούσαν τη θεωρητική επιμόρφωση στην Ειδική Αγωγή και τα Παιδαγωγικά, πρακτική άσκηση σε φορείς Ειδικής Αγωγής και αξιολόγηση μέσω εξετάσεων και πρωτοκόλλου εργασίας.\nΠαρακολούθηση των εργασιών της ημερίδας « Ενημέρωση – Ευαισθητοποίηση ενάντια στη σεξουαλική παιδική κακοποίηση», που πραγματοποιήθηκε στο Ηράκλειο Κρήτης.\nΠαρακολούθηση των διαλέξεων της Ακαδημίας Πολιτών Ηρακλείου.\n1. Ωρομίσθια Κοινωνική Λειτουργός στο Ε.Ε.Ε.Ε.Κ. Αγίου Νικολάου για το χρονικό διάστημα από 16/11/2007 ως 13/12/2007.\n2. Ωρομίσθια Κοινωνική Λειτουργός στο Ειδικό Γυμνάσιο Ηρακλείου για το Διδακτικό Έτος 2007-2008.\n3. Αναπληρώτρια Κοινωνική Λειτουργός στο ΚΕΔΔΥ Ηρακλείου, για το χρονικό διάστημα 6/10/2008 ως 30/6/2009.\n4. Αναπληρώτρια Κοινωνική Λειτουργός α) στο Ε.Ε.Ε.Ε.Κ. Ιεράπετρας (3/5), β) στο Ειδικό Σχολείο Ιεράπετρας (1/5) και γ) στο Ειδικό Νηπιαγωγείο Ιεράπετρας (1/5) για το χρονικό διάστημα από 18/9/2009 μέχρι και τη λήξη του διδακτικού έτους 2009-2010.\n5. Το Μάρτιο του 2011 διορίστηκε στο Διοικητικό Συμβούλιο του Κέντρου Παιδικής Μέριμνας Θηλέων Ηρακλείου όπου τέλεσε χρέη Αντιπροέδρου για δύο χρόνια.\nΤίτου Γεωργιάδη 95, Ηράκλειο\nΤηλέφωνο: 2811 757326


ΔΙΑΒΑΣΕ ΑΚΟΜΑ: Τελικά η νέα ταινία του Τζέιμς Μποντ είναι σίγουρα …καταραμένη!\nΗ αλήθεια είναι ότι τα φώτα της δημοσιότητας μέχρι σήμερα έπεσαν στις ατυχίες που συνέβησαν στα γυρίσματα: Η ταινία άλλαξε σκηνοθέτη λίγο πριν ξεκινήσουν τα γυρίσματα και μόλις ξεκίνησαν ο Ντάνιελ Κρέγκ τραυματίστηκε κι αναγκάστηκαν να σταματήσουν για λίγο. Μια ελεγχόμενη έκρηξη προξένησε κι άλλους τραυματισμούς. Ο Ντάνι Μπόιλ σε διάφορες συνεντεύξεις και χαρακτήρισε το σετ «τοξικό”.\nΑυτό είναι το παγωμένο γυάλινο resort της Λαπωνίας\nΗ καλύτερη ευρωπαία πρωτοεμφανιζόμενη πορνοστάρ είναι Έλληνίδα!\nΟ Ανδρέας Μποταϊτης στην τελική ευθεία για τον τίτλο του Mr Υφήλιος


FIFA – UEFA και στην μέση το Παγκόσμιο Κύπελλο: Ένας πόλεμος μόνο με χαμένους και κανέναν πραγματικό νικητή! | KateriniSport.gr\nαπό Δημήτρης Πάππας | Οκτ 20, 2021 16:48 | Ευρώπη, Κόσμος, Ποδόσφαιρο | 0 Σχόλια\nΔεν χωράει αμφισβήτηση να θεωρήσει κανείς δεδομένο πως το Παγκόσμιο Κύπελλο αποτελεί τον πιο σημαντικό, πλην όμως και ιστορικό θεσμό, που έχει στο «ρεπερτόριό» της η FIFA. Το Μουντιάλ είναι η κορυφαία διοργάνωση Εθνικών ομάδων, ξεκίνησε το 1930 και έκτοτε έχει καθιερωθεί να λαμβάνει χώρα ανά μία τετραετία.\nΔεν αποκλείεται όμως η διοργάνωση που θα παρακολουθήσουμε την επόμενη σεζόν, και θα εδρεύει στο Κατάρ, να σηματοδοτεί και την προ τελευταία φορά που το Μουντιάλ θα διεξάγεται ανά περίπου 1200 ημέρε. Η σκέψη άλλωστε για την καθιέρωσή του ανά μία διετία έχει ήδη πέσει στο τραπέζι από τον Τζάνι Ινφαντίνο, από το 2028 και έπειτα, και δεν είναι λίγοι αυτοί που δεν θεωρούν πως κάτι τέτοιο δεν θα είχε αρνητικό αντίκτυπο.\nΜία χαρακτηριστική περίπτωση αποτελεί ο Αρσέν Βενγκέρ, Ο πρώην προπονητής της Άρσεναλ, ο οποίος προσφάτως δήλωσε πως αν η ιδέα αυτή υλοποιούνταν, τόσο περισσότερος κόσμος θα έστρεφε την προσοχή του στην παρακολούθηση του θεάματος. Οι νέες γενιές θα δραστηριοποιούνταν περισσότερο, και ο θεσμός θα εξελισσόταν πολύ πιο γρήγορα από το να λαμβάνει χώρα μία φορά σε κάθε τετραετία.\nΤο ερώτημα όμως είναι αν το Παγκόσμιο Κύπελλο χρειάζεται να εξελιχθεί… Και αν ναι, ποιος είναι ο λόγος; Από την άλλη πλευρά, μην ξεχνάμε πως οι ποδοσφαιριστές δεν είναι μηχανές. Δεν θα είναι εύκολο για όλους να δίνουν σε μία σεζόν τα 80 ματς που έπαιξε πέρυσι ο Πέδρι. Ο Ισπανός άλλωστε επαινέθηκε γιατί έκανε κάτι… μη συνηθισμένο. Αν το Μουντιάλ καθιερωθεί ανά 700 ημέρες, το περσινό επίτευγμα του Πέδρι, θα κληθεί να θεωρηθεί δεδομένο για όλους.\nΕπίσης, μεγάλη είναι η συζήτηση που ήδη έχει ξεκινήσει και ανάμεσα στις ομοσπονδίες, με τις αντιδράσεις τους επίσης να ποικίλουν. Σε αυτό το κομμάτι, η μεγαλύτερη σημασία σαφώς θα δοθεί στις χώρες που προσελκύουν και το μεγαλύτερο μέρος των φίλων του ποδοσφαίρου. Μιλάμε για την Λατινική Αμερική, αλλά και για τις ευρωπαϊκές, Αγγλία, Ιταλία, Γαλλία, Γερμανία και Ισπανία, όπου αν εναντιωθούν στην σκέψη που υπάρχει, σαφώς και ο Ινφαντίνο θα σκεφτεί πολύ περισσότερο την ρεαλιστική υλοποίηση της ιδέας του.\nΤο ίδιο ισχύει και για τις έξι Σκανδινανικές χώρες που έχουν ήδη ξεκαθαρίσουν την πλήρη αντίθεσή τους! Την Δανία, την Φινλανδία, τη Νορβηγία, την Σουηδία, την Ισλανδία και τα Νησιά Φερόε. Έξι χώρες που αποχωρούν αυτομάτως αν η πρόταση που αφορά την επόμενη εξαετία, εν τέλει λάβει πραγματική υπόσταση!\nΣε αντίθετη περίπτωση, αν ορθώσουν το ανάστημά τους η Πολωνία, η Μολδαβία ή η Ελβετία, ναι μεν η συζήτηση θα διαφοροποιηθεί, αλλά δεν θα αλλάξει… Το ειδικό βάρος των ομάδων, ναι, παίζει τον ρόλο του, και βεβαίως θα διαδραματίσει κομβικό ρόλο στις εξελίξεις.\nΈπονται οι χορηγοί. Μιλάμε για μία διοργάνωση που προσελκύει το βλέμμα μεγάλου αριθμού χορηγών, με τα οικονομικά δεδομένα να αλλάζουν αν το Μουντιάλ εν τέλει αλλάξει τον χρόνο διεξαγωγής του.\nΑντιλαμβάνεστε λοιπόν πως είναι πολλά… Πως η FIFA σκέφτεται να αλλάξει ένα κομμάτι του ποδοσφαίρου, θεωρώντας πως το προϊόν θα γίνει διαθέσιμο για πολύ περισσότερο κόσμο, με την UEFA να εναντιώνεται και τα τελευταία δημοσιεύματα να κάνουν λόγο για 12 από τις 55 Ομοσπονδίες που σκοπεύουν να αποχωρήσουν!\nΈνας πόλεμος δίχως νικητή διεξάγεται στην Ευρώπη, με φόντο το Παγκόσμιο Κύπελλο που αφορά ολόκληρο τον ποδοσφαιρικό πλανήτη. Ένας «πόλεμος» που έχει περισσότερες συνέπειες προς το παρόν, και αν η πλευρά της FIFA επικρατήσει, οι χαμένοι δεν θα είναι μόνο οι 12 που θα αποχωρήσουν…


Όλα γίνονται για κάποιο λόγο - Η Καρδιά μου πού ανήκει;\nΚΑΛΥΤΕΡΗ ΖΩΗ / September 6, 2020\nKάθετι συμβαίνει σε εσένα ή συμβαίνει για εσένα; Aν το πιστεύω σου, ταιριάζει με το δικό μου, τότε ο,τιδήποτε και να σου συμβεί, θα το ξεπεράσεις, χωρίς να τα βάλεις με τη ζωή. Θα το ξεπεράσεις χωρίς να την πολεμήσεις.\nΠροκλήσεις εμφανίζονται καθημερινά σε όλους μας. Αυτό που διαφέρει είναι ο τρόπος με τον οποίο αντιδράει ο καθένας. Πώς αντιδράμε, λοπόν, όταν κάτι συμβαίνει για να μας τεστάρει;\nΑν πιστεύουμε ότι κάθετι συμβαίνει για εμάς, τότε οι πιθανότητες να αντιμετωπίσουμε με ψυχραιμία και διαύγεια ο,τιδήποτε προκύψει, είναι μεγάλες.\nΑν πιστεύουμε όμως πως κάθετι συμβαίνει σε εμάς, τότε το πιθανότερο είναι πως κάθε φορά που θα μας συμβαίνει κάτι άσχημο, θα κάνουμε αρνητικές και απαισιόδοξες σκέψεις. Θα θεωρούμε πως κάποιος μας έχει καταραστεί ή μας έχει μουτζώσει ή ακόμα χειρότερο ότι γεννηθήκαμε “άτυχοι”.\nΚανείς δεν γεννιέται τίποτα. Εμείς τα φτιάχνουμε όλα στο μυαλό μας. Η ζωή δεν κυνηγάει να μας πιάσει. Η ζωή απλά ανταποκρίνεται σε οποιαδήποτε ενέργεια εκπέμπουμε. Οι αρνητικές σκέψεις έλκουν προβλήματα και οι θετικές έλκουν αφθονία. Η ζωή ειναι αποκλειστικά δική μας ευθύνη και δημιουργία.\nΗ ερμηνεία που δίνουμε σε κάθε συμβάν ή γεγονός, καθορίζει και πως θα αντιδράσει το σώμα μας. Τα κύτταρα του σώματός μας αντιδρούν σε ο,τιδήποτε λέει το μυαλό μας. Πολλές μελέτες δείχνουν ότι η αρνητικότητα αποδυναμώνει το ανoσοποιητικό μας σύστημα και έχει αρνητικές επιπτώσεις στο σώμα μας, επηρεάζοντας κι άλλες πτυχές της ζωής μας.\nΟι αρνητικές σκέψεις επηρεάζουν όχι μόνο το παρόν, αλλά και το μέλλον μας!\nΓι’αυτό χρειάζεται να εμπιστεύομαστε τη διαδικασία της ζωής και να δίνουμε ένα δυνατό νόημα σε κάθε περίσταση. Γι’αυτό είναι σημαντικό να σκεφτόμαστε θετικά! Είναι σημαντικό να πιστεύουμε ότι κάθετι γίνεται για εμάς και δουλεύει υπέρ μας.\nΑκόμα και στους πιο δύσκολους καιρούς, υπάρχουν θετικοί άνθρωποι διαθέσιμοι να μας στηρίξουν. Αν πιστεύουμε ότι ο κόσμος είναι γεμάτους από τέτοιους, τότε μόνο αυτή την κατηγορία ανθρώπων θα συναντάμε.\nΈλκουμε, λοιπόν ό,τι εκπέμπουμε!\nΚαι ο πιο εύκολος τρόπος να αλλάξουμε αυτά που εκπέμπουμε, είναι μέσω της ευγνωμοσύνης. Όλα όσα μας συμβαίνουν έχουν σκοπό να οδηγήσουν στην εξέλιξή μας. Ας αρχίσουμε, λοιπόν, να δίνουμε περισσότερη σημασία σε αυτή τη φράση. Ας προσπαθούμε να κάνουμε περισσότερα, από εκείνα που μας κάνουν να νιώθουμε καλά.\nΌλα γίνονται για κάποιο λόγο και όλα πάντα συμβαίνουν για εμάς και δουλεύουν υπέρ μας.\nΑς μετρήσουμε τις ευλογίες μας και όλα εκείνα τα θετικά που συμβαίνουν γύρω μας. Η πεποίθηση ότι όλα συμβαίνουν για κάποιο λόγο και ότι κάθε φορά βρισκόμαστε ακριβώς εκεί που θα έπρεπε, είναι αυτό που θα μας οδηγήσει και στον προορισμό μας.\n*Φωτογραφία από Tim Mossholder\nαρνητική σκέψη έλκουμε αυτό που πιστεύουμε έλξη ευγνωμοσύνη ευγνώμων θετική σκέψη όλα γίνονται για κάποιο λόγο\n< Πως αρχίζεις να πιστεύεις στον εαυτό σου\nΑυτοεκτίμηση: Πώς την ενισχύουμε; >


Εορτασμός Πολιούχου Καστορείου Αγ. Θεοκλήτου\nΌπως αναφέρει η Ιερά Μητρόπολη Μονεμβασίας & Σπάρτης ΄΄Την Τετάρτη 1η Δεκεμβρίου 2021 το Καστόρι εόρτασε με εκκλησιαστική μεγαλοπρέπεια τον Πολιούχο του Άγιο Θεόκλητο Αρχιεπίσκοπο Λακεδαιμονίας.\nΣτον φερώνυμο Καθεδρικό Ναό τελέσθηκαν ο Όρθρος, η αρτοκλασία και η Αρχιερατική Θεία Λειτουργία προεξάρχοντος του Σεβασμιωτάτου Μητροπολίτη μας κ. Ευσταθίου. Επίκαιρα μίλησε ο Πρωτοσύγκελλος της Ιεράς Μητροπόλεώς μας, Πανοσ. Αρχ. Θεόφιλος Μαντζαβράκος.\nΜετά το πέρας της Θείας Λειτουργίας, ο σεπτός Ποιμενάρχης μας αναφέρθηκε στην δύσκολη κατάσταση την οποία βιώνει η ανθρωπότητα λόγω της πανδημίας, ενώ ευχήθηκε να επικρατήσει ομόνοια, να κατανοήσουμε ότι όλοι είμαστε παιδιά του Θεού και να ζητήσουμε με ταπεινότητα την φώτιση και την ψυχική ενδυνάμωσή μας. Ολοκληρώνοντας ευχήθηκε στο εκκλησίασμα και σε όλους τους κατοίκους της περιοχής να έχουν τη χάρη και την ευλογία του τιμώμενου Αγίου.\nΛόγω των προληπτικών μέτρων για τον περιορισμό διασποράς του κορωνοϊού, δεν πραγματοποιήθηκε λιτάνευση της ιερής εικόνας του Αγίου΄΄.\nΣτη συνέχεια, όπως σημειώνει η Ι.Μ. ΄΄οι επίσημοι μετέβησαν στον Καραβά, όπου τελέσθηκε επιμνημόσυνη δέηση από τον Σεβασμιώτατο Μητροπολίτη μας στο μνημείο των δώδεκα αδικοχαμένων στρατιωτών, οι οποίοι το 1972 σκοτώθηκαν σε τραγικό δυστύχημα στην παλαιά Ε.Ο. Σπάρτης-Μεγαλόπολης, όταν στρατιωτικό όχημα του ΚΕΕΜ εξετράπη της πορείας του. Οι οπλίτες ήταν μέλη της στρατιωτικής μπάντας και του αγήματος που θα απέδιδε τιμές, ανήμερα της εορτής του Αγίου Θεοκλήτου, στο Καστόρι.\nΣτεφάνι κατέθεσε ο Διοικητής του Κέντρου Εκπαιδεύσεως Εφοδιασμού Μεταφορών Ταξίαρχος κ. Κωνσταντίνος Πολίτης, ενώ παρευρέθηκαν, μεταξύ άλλων, ο Αντιπεριφερειάρχης Π.Ε Λακωνίας κ. Θεόδωρος Βερούτης, ο θεματικός Αντιπεριφερειάρχης εγγείων βελτιώσεων κ. Νικωνας Τζινιέρης, ο Αντιδήμαρχος Δ. Σπάρτης κ. Χρήστος Κανακάκος και ο Αστυνομικός Διευθυντής Λακωνίας κ. Βασίλειος Τσιγαρίδης΄΄.


Το χρονικό της ανάσυρσης του Μιράζ από το βυθό της Σάμου - Εντυπωσιακές φωτογραφίες - in.gr\nΔημοσίευση: 23 Ιουν. 2011,11:29 | Τελευταία ενημέρωση: 23 Ιουν. 2011,13:02\nΤο χρονικό της ανάσυρσης του Μιράζ από το βυθό της Σάμου - Εντυπωσιακές φωτογραφίες\nΙκανό να πετάξει ξανά μπορεί να γίνει μετά από κατάλληλη συντήρηση και επισκευή το αεροσκάφος Mirage 2000, του οποίου η ανέλκυση ολοκληρώθηκε την Τετάρτη με απόλυτη επιτυχία.\nΤο αεροσκάφος είχε καταπέσει σε θαλάσσια περιοχή στο νοτιοδυτικό άκρο της Σάμου στις 9 Ιουνίου, λόγω μηχανικής βλάβης.\nΦωτογραφίες από το χρονικό της ανάσυρσης\nΤο αεροσκάφος ανελκύσθηκε με επιτυχία από βάθος εβδομήντα πέντε μέτρων από την Μοίρα Κινητών Ομάδων της 206ης Πτέρυγας Αεροπορικών Υποδομών.\nΩστόσο, η αποστολή ανέλκυσης δεν ήταν εύκολη υπόθεση, καθώς υπήρχαν κρίσιμοι τεχνικοί περιορισμοί τόσο από τον κατασκευαστή του αεροσκάφους, όσο και από τους κανόνες της Φυσικής και της Μηχανικής, όπως αναφέρουν «Τα Νέα».\nΈτσι απαιτήθηκε ακριβής σχεδιασμός από την έμπειρη Κινητή Ομάδα Συντήρησης Υποβρυχίων και Θαλάσσιων Εγκαταστάσεων (ΚΟΣΥΘΕ) της Πολεμικής Αεροπορίας, σε συνεργασία με τον Στρατό Ξηράς, το Πολεμικό Ναυτικό και το Λιμενικό.\nΚαι όλα αυτά με μεγάλο αντίπαλο τον χρόνο που απειλούσε το Μιράζ με διαβρώσεις.\nΒάση του σχεδιασμού ήταν ο προσδιορισµός της ακριβούς θέσης όπου «βούτηξε» το Μιράζ 2000. Ακολούθησε η αποτύπωση της κατάστασης του Μιράζ από το υποβρύχιο ρομπότ. Βρέθηκε σχεδόν άθικτο, προφανώς λόγω της σωστής γωνίας προσθαλάσσωσης που του έδωσαν οι πιλότοι.\nΑφιλοκερδώς οι βαθυδύτες Σπυρίδων Κόλλας, Ανδρέας Ανδρικόπουλος και ο Απόστολος Κυπραίος, έδεσαν το Μιράζ με τρία κατάλληλα σημεία για να μη γίνουν ζημιές. Στη συνέχεια με τις οδηγίες των οκτώ δυτών της ΚΟΣΥΘΕ το Μιράζ ασφαλίστηκε και η μηχανότρατα του ψαρά κ.Κυπραίου το ανέσυρε στα 15 μ.\nΓια να ολοκληρωθεί η ανάσυρση με ασφάλεια η μηχανότρατα το έσυρε ένα μίλι σε απάνεμο λιμάνι.\nΤο Μιράζ αποτέθηκε κοντά στην ακτή σε βάθος 8 µέτρων και τα υπόλοιπα τα ανέλαβε πλωτός γερανός που µισθώθηκε. Ο κίνδυνος που παραµόνευε ήταν η οξείδωση, γι’ αυτό και ξεπλύθηκε αµέσως µε ειδικά υγρά. Ο πλωτός γερανός µετέφερε το Μιράζ πέντε µίλια, στον Μαραθόκαµπο, όπου και το µεταφόρτωσε στο αρµαταγωγό «Ρόδος».\nΑπό εκείνη τη στιγµή ξεκίνησε το ταξίδι για τη βάση του και την Ελληνική Αεροπορική Βιοµηχανία.


Αποθέωση για Λούκας! – inpaok.com\nΑποθέωση για Λούκας!\nΜε πανό τον υποδέχθηκε ο κόσμος της Λα Κορούνια στο Ριαθόρ!\nΟ Λούκας Πέρεθ παρουσιάστηκε χθες μαζί με τα άλλα τρία μεταγραφικά αποκτήματα της Ντεπορτίβο Λα Κορούνια στο κοινό της ομάδας και γνώρισε την αποθέωση!\nΟι φίλοι της ισπανικής ομάδας είχαν ετοιμάσει ακόμη και πανό για τον παίκτη του Δικέφαλου, ο οποίος θα αγωνιστεί φέτος δανεικός στην ομάδα της Γαλικίας και παρουσιάστηκε στο Ριαθόρ μπροστά σε πολύ κόσμο μαζί με τους Ντιόγκο Σαλομάο, Χασέ Ροντρίγκεθ και Λουίς Φαρίνα.\nΤο ισπανικό σάιτ «Vavel.com» σημείωσε ότι η Λα Καρόνια πέρασε περίεργες καταστάσεις (;) στις διαπραγματεύσεις για την απόκτηση του Λούκας, ο οποίο τόνισε ότι: «Είμαι περήφανος που θα φοράω αυτήν την φανέλα».\nΚαθώς είχε έναν τραυματισμό στο γόνατο στην πρώτη προπόνηση με την Ντεπορτίβο πριν λίγες μέρες, θα μείνει λίγο καιρό ακόμη εκτός δράσης. «Το γόνατό μου είναι εντάξει. Θα αρχίσω το τρέξιμο παρότι έχω κάποιες μικρές ενοχλήσεις ακόμη. Ελπίζω να τις ξεπεράσω έως το τέλος της εβδομάδας», πρόσθεσε.\nΟ Λούκας θα φοράει τη φανέλα με το νούμερο «7» ενώ ακόμη δήλώσε ότι «Είμαι πολύ χαρούμενος και περήφανος που επιστρέφω στην Πριμέρα Ντιβιζιόν με τα χρώματα της Λα Κορούνια. Ευχαριστώ τον ΠΑΟΚ για τον τρόπο που μου συμπεριφέρθηκε».


Γεωργιάδης κορωνοϊός: Θα πάμε βήμα – βήμα στη χαλάρωση - Hellenic Voice\nΑρχική Πολιτική Γεωργιάδης κορωνοϊός: Θα πάμε βήμα – βήμα στη χαλάρωση\nΓεωργιάδης κορωνοϊός: Θα πάμε βήμα – βήμα στη χαλάρωση\nΓεωργιάδης κορωνοϊός: Κάποια περιοριστικά μέτρα θα παραμείνουν σε ισχύ μέχρι να βρεθεί το εμβόλιο για τον κορωνοϊό, επεσήμανε ο υπουργός Ανάπτυξης και Επενδύσεων, Άδωνις Γεωργιάδης. Σε δηλώσεις του, ο υπουργός είπε ότι η κυβέρνηση ετοιμάζεται για την επόμενη μέρα, αν και δεν έχουν ολοκληρωθεί οι προετοιμασίες. «Να είστε σίγουροι πως ό,τι μπορούμε να κάνουμε θα το κάνουμε και για το σήμερα και για το αύριο. Έχουμε ένα πλάνο, πάνω σε ένα βασικό σενάριο και έχουμε περιμέτρους, ευνοϊκότερους ή το αντίθετο», σημείωσε.\nΗ χαλάρωση των μέτρων:\nΑναφορικά με τη χαλάρωση των μέτρων, ο κ. Γεωργιάδης είπε ότι: «Καταλαβαίνω την αδημονία του κόσμου για την επιστροφή στην παλιά ζωή και δεν σας κρύβω ότι σαν υπουργείο Ανάπτυξης θέλουμε να ανοίξουν τα μαγαζιά γιατί για την οικονομία κάθε μέρα είναι καταστροφή. Όμως δεν πρέπει να χάσουμε τον πρώτο μας στόχος που είναι να νικήσουμε τον ιό. Ο ιός δρα αναπάντεχα και δεν πρέπει να χαλαρώσουμε από τον κεντρικό μας στόχο.\nΣαν υπουργείο Ανάπτυξης, όταν οι ειδικοί μας υποδείξουν τη χαλάρωση τα την εφαρμόσουμε αμέσως. Το σίγουρο είναι ότι δεν πρόκειται να επανέλθουμε μέχρι να βρεθεί το εμβόλιο στην κανονική μας ζωή. Θα υπάρχουν μάσκες, γάντια, αντισηπτικά, αποστάσεις, όλα αυτά θα είναι απαραίτητα. Αυτοί οι κανόνες θα υπάρχουν για πάρα πολύ μεγάλο διάστημα. Θα πάμε βήμα-βήμα στη χαλάρωση και η πειθαρχεία πρέπει να συνεχιστεί».\nΤα οικονομικά μέτρα:\nΤέλος, ο Άδωνις Γεωργιάδης υπογράμμισε ότι η οικονομική ενίσχυση της αγοράς εξαρτάται από τα χρήματα που θα δώσει η Ευρωπαϊκή Ένωση: «Για το αν θα υπάρξουν νέα μέτρα για την ενίσχυση της αγοράς: «Η κυβέρνηση παρακολουθεί τις εξελίξεις σε ευρωπαϊκό επίπεδο για να δούμε πόσους πραγματικούς πόρους θα διαθέσει η Ευρώπη. Χρήματα από την Ευρώπη δεν έχουμε πάρει ακόμα, το μόνο που έχει γίνει είναι να μας δώσουν τη δυνατότητα να χρησιμοποιήσουμε το ΕΣΠΑ με πιο δημιουργικό τρόπο. Τα εργαλεία που φτιάχνουμε αυτή τη στιγμή είναι από δικά μας λεφτά. Πρέπει να δούμε το ταμείο μας και να είστε βέβαιο ότι δεν θα αφήσουμε κανένα πόρο ανεκμετάλλευτο».\nΠροηγούμενο άρθροΕπίδομα 800 ευρώ: Προς ολοκλήρωση των αιτήσεων για την αποζημίωση ειδικού σκοπού\nΕπόμενο άρθροΘριάσιο κορωνοϊός: Νέο κρούσμα στο προσωπικό της ΜΕΘ του νοσοκομείου


Τα μαθηματικά είναι σημαντικά. Οι ενέσεις δεν είναι ασφαλείς ή αποτελεσματικές\nΣυνέντευξη της Shabnam Palesa Mohamed με τη μαθηματικό/ανοσολόγο Dr Jessica Rose και τον νευροχειρουργό και εμπειρογνώμονα σε θέματα ιατρικής-νομικής Dr Herman Edeling.\nΗ Shabnam Palesa Mohamed από τη Νότια Αφρική είναι δικηγόρος, διαμεσολαβητής, βραβευμένη ακτιβίστρια για τα ανθρώπινα δικαιώματα, δημοσιογράφος και μέλος της συντονιστικής επιτροπής του Παγκόσμιου Συμβουλίου για την Υγεία.\nΕίναι η οικοδέσποινα του CATalyst στο Trialsite News, καθώς και των εκδηλώσεων Trailblazers Townhall που πραγματοποιούνται ζωντανά κάθε Σάββατο.\nΣήμερα επιθυμούμε να μοιραστούμε αυτό το εξαιρετικό επεισόδιο του Catalyst στο οποίο η Shabnam συνομιλεί με την Καναδή μαθηματικό, ανοσολόγο και υπολογιστική βιολόγο Dr Jessica Rose, μαζί με τον Νοτιοαφρικανό νευροχειρουργό και ειδικό σε θέματα ιατρικής-νομικής Dr Herman Edeling.\nΗ Dr. Jessica Rose έχει πτυχίο Bachelor of Science στα Εφαρμοσμένα Μαθηματικά και μεταπτυχιακό στην Ανοσολογία. Ολοκλήρωσε το διδακτορικό της στην Υπολογιστική Βιολογία στο Πανεπιστήμιο Bar Ilan και στη συνέχεια έκανε το πρώτο της μεταδιδακτορικό στο Εβραϊκό Πανεπιστήμιο της Ιερουσαλήμ στη Μοριακή Βιολογία.\nΟ Δρ Herman Edeling είναι νευροχειρουργός, ιατροδικαστής και διαμεσολαβητής στη Νότια Αφρική,\nΣε μια συζήτηση που πρέπει να παρακολουθήσετε, εξερευνούν:\nτα στοιχεία VAERS για τους θανάτους και τις ασθένειες στις ΗΠΑ που οφείλονται στις ενέσεις covid,\nτην εμπειρία της γνωστοποίησης των δεδομένων για τους τραυματισμούς από σακχαροτραυματισμούς στις αρχές,\nκαι τις καταστροφικές συνέπειες της συνεχιζόμενης συγκάλυψης. Τα μαθηματικά και η επιστήμη μετράνε. Όποιος σας λέει ότι αυτές οι ενέσεις είναι ασφαλείς και αποτελεσματικές είναι παραπληροφορημένος, διεφθαρμένος ή και τα δύο. Αυτές οι ενέσεις δεν είναι ασφαλείς και δεν είναι αποτελεσματικές.\nΗ Shabnam και οι Drs ασχολούνται επίσης με τη σημασία του ανεξάρτητου προγράμματος THJ SAVAERS, τα διδάγματα που αντλήθηκαν από την πανδημία υπό την ηγεσία του ΠΟΥ και ένα ελπιδοφόρο μήνυμα προς το κοινό - να διεκδικήσει το δικαίωμα στην υγεία.\nΠροηγούμενοΠροηγούμενο4 τρόποι για να ξεσκαρτάρετε τους ηλικιωμένους\nΕπόμενοΠαιδιά πεθαίνουν μετά από ένεσηΕπόμενο


10 Οκτωβρίου: Εορτή των Αγίων Ευλαμπίου και Ευλαμπίας | ΝΕΑ ΠΙΕΡΙΑΣ\nΤη μνήμη των Αγίων Ευλαμπίου και Ευλαμπίας των αδελφών τιμά σήμερα, 10 Οκτωβρίου, η Εκκλησία μας. Τα αδέλφια Ευλάμπιος και Ευλαμπία έζησαν στα χρόνια του αυτοκράτορα Μαξιμιανού (296 μ.Χ.). Ο διωγμός κατά των χριστιανών ήταν σκληρός και ανελέητος. Γι’ αυτό, ο...\nΕυλάμπιος και η αδελφή του Ευλαμπία κρύβονταν μαζί με άλλους χριστιανούς στο βουνό.\nΚάποια μέρα, ο Ευλάμπιος πήγε στη Νικομήδεια να προμηθευθεί τροφές. Αλλά οι ειδωλολάτρες τον αναγνώρισαν και αμέσως τον συνέλαβαν. Βέβαια, στην ερώτηση του βασιλιά αν πιστεύει στο Χριστό, ομολόγησε φανερά ότι είναι χριστιανός, οπότε τον έβαλαν μέσα σε ειδωλολατρικό ναό για να θυσιάσει με τη βία. Ο Ευλάμπιος, όμως, δια της προσευχής συνέτριψε το είδωλο του θεού Άρη


Οι Otherview σε μια διεθνή συνεργασία που θα σημαδέψει το φετινό καλοκαίρι! - MusicCorner.gr\nΑρχική ΝΕΑ ΝΕΑ (GR) Οι Otherview σε μια διεθνή συνεργασία που θα σημαδέψει το φετινό καλοκαίρι!\nΟι Otherview σε μια διεθνή συνεργασία που θα σημαδέψει το φετινό καλοκαίρι!\nΜία φωνή που έχει «χορέψει» όλο τον πλανήτη τα τελευταία χρόνια, «ντύνει» φωνητικά το νέο πολυαναμενόμενο single των Otherview. O Chris Willis, η φωνή του David Guetta που όλοι μας έχουμε ακούσει σε τεράστιες διεθνείς επιτυχίες (Love Don’t Let Me Go, Love is Gone κ.α.), άκουσε το νέο τραγούδι των Otherview, ενθουσιάστηκε, το τραγούδησε και εμφανίζεται και στο video clip!\nΤο κομμάτι θα κυκλοφόρησει σύντομα στην Ελλάδα, αλλά και στο εξωτερικό από τη δισκογραφική του Chris Willis, ο οποίος πιστεύει πολύ στην επιτυχία του. Πρόκειται για ένα dance τραγούδι, με θέμα την επιστροφή της αγάπης σε μια εποχή που με τις πράξεις και τις σκέψεις μας ολοένα απομακρυνόμαστε από αυτή!\nTo video clip, είναι ένα ιδιαίτερο και πρωτοποριακό για τα ελληνικά δεδομένα concept των Otherview σε σκηνοθεσία του Γιάννη Παπαδάκου. Μέσα από μια εντελώς κινηματογραφική αισθητική, μας μεταφέρει σε ένα κόσμο γκρεμισμένο από αξίες και ιδανικά, που όμως τελικά αναγεννάται μέσα από την μουσική και την αγάπη. Η ιδέα και η ατμοσφαιρικότητα των πρώτων πλάνων εντυπωσίασε πολύ τον Chris Willis, ο οποίος ζήτησε να συμμετέχει στο video clip, τα γυρίσματα του οποίου μόλις ολοκληρώθηκαν και θα κυκλοφορήσει τις επόμενες μέρες.\nΗ συνεργασία με τον Chris Willis (μία φωνή που ο ίδιος ο David Guetta έχει χαρακτηρίσει ως την «καλύτερη φωνή του κόσμου») στο People (Feel The Love), είναι για τους Otherview ένα όνειρο που γίνεται πραγματικότητα και σηματοδοτεί δυναμικά την επιστροφή τους μετά από 8μηνη απουσία. Ο Chris Willis, έχοντας ξεκινήσει την καριέρα του ως γκόσπελ τραγουδιστής συνεχίζοντας μετά στην pop-dance μουσική σκηνή, συνεργάζεται με τον David Guetta τα τελευταία 10 χρόνια με επιτυχίες στο ενεργητικό του όπως: Just a little more love, Love Don’t Let me Go, Love Is Gone, Getting Over You και πολλές ακόμα.\nPeople (Feel The Love), το soundtrack του φετινού καλοκαιριού από τους Otherview και τον Chris Willis! Θα κυκλοφορήσει από τη Feelgood Records…


Charles Daniel Bennett: Ένας τρελός- μεγάλος αθλητής με ρεκόρ στις συλλήψεις! - Fightsports.gr\nΕίστε εδώ: Αρχική » MMA » Charles Daniel Bennett: Ένας τρελός- μεγάλος αθλητής με ρεκόρ στις συλλήψεις!\nCharles Daniel Bennett: Ένας τρελός- μεγάλος αθλητής με ρεκόρ στις συλλήψεις!\nΔημοσίευση: 11/01/2017 14:30\nΕτικέτες: Charles Daniel Bennett\nΟ Charles Daniel Bennett σύμφωνα με τον προπονητή του είχε ένα τεράστιο ταλέντο… να δέρνει κόσμο, κάτι που εκμεταλλεύτηκε στο έπακρο όταν αποφάσισε να εμπλακεί στις μικτές πολεμικές τέχνες.\nΞεκινώντας από σχετικά μικρά promotion, o Βennett είχε μία ταραχώδη οικογενειακή κατάσταση που τον παρέσυρε και εκείνον. Η μητέρα του ήταν drag dealer όπως και ο πατέρας του που ήταν εθισμένος στην κοκαΐνη. Ήταν αναπόφευκτο στην ηλικία των 17 να μιμηθεί τις παραβατικές συμπεριφορές των γονέων, και το 1998 συνελήφθη για κατοχή κοκαΐνης.\nΚαι η δεύτερη φορά όμως δεν άργησε να έρθει, τούτη την φορά με κατοχή μαριχουάνας ενώ γλίτωσε την φυλακή αφού εκτέλεσε την κοινωνική εργασία που του επέβαλαν σαν ποινή.Από το 1999 μέχρι το 2009 έχει συλληφθεί 14 φορές κυρίως για κατοχή ναρκωτικών αλλά και επίθεση σε γυναίκα.\nΟ ίδιος λέει πως ήταν το μαύρο πρόβατο της οικογένειας όμως το αθλητικό του στυλ και το ταλέντο του σε διάφορα σπορ όπως το Φούτμπολ έδειχναν πως ίσως είχε κάτι θετικό μέσα του. Το ανακάλυψε ο προπονητής του ενώ ήταν διωγμένος από το σπίτι και το σχολείο και εθισμένος στα ναρκωτικά.\nΗ γέννηση του παιδιού του φαίνεται πως τον συμμάζεψε κάπως και επικεντρώθηκε στην μικτές πολεμικές τέχνες, κάνοντας εντυπωσιακά πράγματα. Σημαντική και η συμβολή του promoter Terry Trebilcock Jr. που τον προώθησε στο King of the Cage. Πάρτε μία γεύση από τον Krazy Horse.\nCharles «Crazy Horse» Bennett: Ο πιο διεφθαρμένος MMAer του πλανήτη


MTM Audi RS Q8: Το ταχύτερο Super SUV | NewsAuto.gr\nΗ «μάχη» ανάμεσα στους Γερμανούς βελτιωτές για το δυνατότερο SUV καλά κρατεί. Μετά την ABT Sportline έρχεται η MTM και με το MTM Audi RS Q8 κλέβει και πάλι την πρώτη θέση για το SUV με την μεγαλύτερη ιπποδύναμη.\nΤην περασμένη εβδομάδα, το Audi RS Q8 έφθασε στην ABT Sportsline η οποία το δυνάμωσε στους 700 ίππους (880 Nm ροπής) από τους 650 ίππους που έχει σε νορμάλ έκδοση. Τώρα, το Crossover της Audi με τον V8 4.0 λίτρων και το διπλό Turbo έκανε μια επίσκεψη στην MTM, η οποία κατάφερε με την αναβάθμιση του M-Cantronic Gen II ανέβασε την ισχύ στους 722 ίππους και 950 Nm ροπής. Αν αυτό δεν είναι αρκετό, τότε υπάρχει το κιτ ECU Stage 1 που απελευθερώνει 787 ίππους και 1.030 Nm ροπής.\nΤι θα σας κοστίσει; Λοιπόν, χρειάζεστε 4.250 ευρώ για την αναβάθμιση των 722 PS και περισσότερο από το διπλάσιο των 9.999 ευρώ για τη μετατροπή 787 PS Stage 1 στη Γερμανία. Τα χρήματα μάλλον δεν είναι πρόβλημα για όσους μπορούν να αντέξουν οικονομικά το Q8 RS, καθώς ξεκινάει από 127.000 ευρώ στη Γερμανία. Το 0-100 χλμ έρχεται σε 3,8 δευτερόλεπτα, χωρίς mods, και η μέγιστη ταχύτητα φτάνει τα 305 χλμ.\nAudi RS Q8 με 700 ίππους από την ΑΒΤ\nΜιλώντας για τα επιπλέον χαρακτηριστικά, η MTM διαθέτει πολλές άλλες αναβαθμίσεις και ανταλλακτικά διαθέσιμα για το RS Q8, όπως χαμηλωμένα ελατήρια (20 & 30 εκατοστά) ρυθμιζόμενα αμορτισέρ, τροχούς, επενδύσεις, πατάκια ακόμα και μπρελόκ.\nΕντυπωσιάζει το νέο Audi RS Q8 (+video)


Ξεκίνησε η δίκη των 4 συλληφθέντων του Ιούνη το 2003 – Όλες οι Ειδήσεις από την άλλη Θεσσαλονίκη\nΞεκίνησε η δίκη των 4 συλληφθέντων του Ιούνη το 2003\nΞεκίνησε πριν από λίγη ώρα στο Μεικτό Ορκωτό Εφετείο Θεσσαλονίκης η δίκη των 4 συλληφθέντων κατά τη διάρκεια της συνόδου κορυφής της Ε.Ε. τον Ιούνη του 2003. Πρόκειται για τον ισπανό Fernando Perez, το Μιχάλη Τραϊκάπη, τον Suleiman Castro και τον Simon Chapman. Ταυτόχρονα την συμπαράσταση του δείχνει κόσμος αλληλέγγυος με την παρουσία του στα δικαστήρια. Όπως λένε πληροφορίες η δίκη μπορεί να συνεχιστεί και την Δευτέρα.\nΛίγα λόγια για την ιστορία των συλλήψεων εκείνων των ημερών του Ιούνη\nΗ πορεία της Θεσσαλονίκης χτυπήθηκε από την πρώτη στιγμή σε όλο της το εύρος και η αστυνομία προέβη σε πολλές συλλήψεις εκ των οποίων 7 με κακουργηματικές κατηγορίες. Ως αποτέλεσμα οι 7 διαδηλωτές προφυλακίστηκαν παρά τις πάμπολλες αποδείξεις για κατασκευασμένα στοιχεία από τη μεριά της αστυνομίας. Χαρακτηριστική η περίπτωση του Σάιμον Τσάπμαν που πήρε έκταση και στα ελληνικά ΜΜΕ καθώς υπήρχε βίντεο όπου φαινόταν καθαρά η κατασκευή και στη συνέχεια το φόρτωμα στοιχείων από την αστυνομία στον διαδηλωτή.\nΟι εκδικητικές προφυλακίσεις των 7 διαδηλωτών σταμάτησαν με απεργία πείνας των προφυλακισμένων και την προσπάθεια ενός πανελλαδικού κινήματος αλληλεγγύης με ευρεία συμμετοχή. Στην πρωτόδικη απόφαση το δικαστήριο καταδικάζει 4 από τους 7 κατηγορούμενους σε εξοντωτικές ποινές από 5 έως 8 έτη φυλάκισης.


Σουηδία: Το 70% των «νεκρών από κορωνοϊό» είναι πλήρως εμβολιασμένoι.Οι 7 στους 10 που πέθαναν από covid19 ήταν πλήρως εμβολιασμένοι!!! – dimpenews.com\nΣουηδία: Το 70% των «νεκρών από κορωνοϊό» είναι πλήρως εμβολιασμένoι.Οι 7 στους 10 που πέθαναν από covid19 ήταν πλήρως εμβολιασμένοι!!!\nΣουηδία: Το 70% των «νεκρών από κορωνοϊό» είναι πλήρως εμβολιασμένoι.\nΗ εφημερίδα Svenska Dagbladet επεσήμανε ότι στην πραγματικότητα, μια πλειοψηφία των πλήρως εμβολιασμένων ανθρώπων πέθανε από Covid-19 μεταξύ 1 Σεπτεμβρίου και 24 Σεπτεμβρίου. Από αυτούς που πέθαναν, επτά στους δέκα ήταν πλήρως εμβολιασμένοι. Η μέση ηλικία του πλήρως εμβολιασμένου νεκρού είναι τα 86 έτη.\nΠαρ ‘όλα αυτά, οι ερευνητές εξακολουθούν να πιστεύουν ότι ο εμβολιασμός προσφέρει προστασία από σοβαρές ασθένειες και θάνατο, αλλά ότι η προστασία υπάρχει μόνο για σύντομο διάστημα. Ως εκ τούτου, τα άτομα που είναι πλήρως εμβολιασμένα συνιστάται να είναι πολύ προσεκτικά.\n«Τα άτομα που είναι πλήρως εμβολιασμένα είναι γενικά καλά προστατευμένα, αλλά αυτό σημαίνει να συνεχίσουν να είναι προσεκτικοί αυτό το φθινόπωρο», δήλωσε ο Farshid Jalalvand, κλινικός ερευνητής μικροβιολογίας στο Πανεπιστήμιο Lund.\nΕίπε στη Svenska Dagbladet ότι υπάρχουν «αρκετές εξηγήσεις» για τον υψηλό αριθμό των πλήρως εμβολιασμένων ανθρώπων που πεθαίνουν από τον SARS-CoV-2. «Οι κύριοι λόγοι είναι πιθανώς ότι έχει περάσει αρκετός χρόνος από τότε που εμβολιάστηκαν οι οι πιο ηλικιωμένοι, η κάλυψη του εμβολιασμού έχει αυξηθεί, οι περιορισμοί έχουν χαλαρώσει και η παραλλαγή δέλτα ανέκαμψε. “\nΗ εφημερίδα πήρε συνέντευξη από αρκετούς ηλικιωμένους πλήρως εμβολιασμένους, οι οποίοι τώρα είναι απογοητευμένοι που η ζωή δεν θα επιστρέψει στην κανονικότητά της παρά το γεγονός ότι έλαβαν δύο δόσεις. Σύμφωνα με μια εκτυπωμένη βρετανική μελέτη, το προστατευτικό αποτέλεσμα αυτών των ενέσεων φαίνεται να μειώνεται μετά από μόλις τρεις μήνες.\nΓια τη Μόνα Σερένιους, 81 ετών, το μέλλον ως εμβολιασμένο άτομο δεν είναι τόσο λαμπρό όσο περίμενε. Επειδή παρακολουθεί στενά τις ειδήσεις, λέει ότι έχει ακούσει για πρόσφατες αναφορές ότι το εμβόλιο Covid-19 δεν παρέχει τη μακροπρόθεσμη προστασία που πολλοί περίμεναν.\nΣύμφωνα με τη Σουηδική Υπηρεσία Δημόσιας Υγείας, περίπου το 84,2% του πληθυσμού άνω των 16 ετών έχει λάβει τουλάχιστον 1 δόση.\nΤα νέα του LifeSite ανέφεραν επίσης την αποτυχία της αποτελεσματικότητας του εμβολίου στις Ηνωμένες Πολιτείες. Μια παρόμοια μελέτη του Humetrix για το έργο Salus του Υπουργείου Άμυνας που ανέλυε τα δεδομένα του Medicare διαπίστωσε ότι οι «πλήρως ανοσοποιημένοι» ασθενείς του Medicare αντιπροσωπεύουν σήμερα περίπου το 60% των νοσηλειών.\nΤο Project Salus είναι ένα πρόγραμμα αξιοποίησης δεδομένων βασισμένο σε AI που διαχειρίζεται το Υπουργείο Άμυνας των Ηνωμένων Πολιτειών (DOD). Εξετάζει ένα τεράστιο δείγμα δεδομένων 5,6 εκατομμυρίων δικαιούχων Medicare, εκ των οποίων το 80% είναι άνω των 65 ετών..svd.se/aubedigitale 12/10/21\nΤο σουηδικό μοντέλο πρωτοπόρο και στη διαφάνεια!!!………\n12/10/2021 12/10/2021 stilprofcovid19, υποχρεωτικός εμβολιασμός, Δέλτα, Σουηδία, διαφάνεια, εμβόλια, εμβολιασμός, εμβολιασμένοι, εμβολιασμοί, θάνατοι από covid19, κρούσματα, κορωνοιός, μεταλλάξεις, Suede, vaccin, vaccination\nPrevious Previous post: Κάνει πίσω ο Ντράγκι. Μετά τη Γενική Απεργία προτείνει δωρεάν τεστ. Τελεσίγραφο από λιμενεργάτες: ή καταργείς το υγειονομικό πάσο ή κλείνουμε τα λιμάνια με απεργία!! ΒΙΝΤΕΟ\nNext Next post: voltairenet: Χωρίς να το παραδεχτούμε, ήδη μεταστραφήκαμε στον διανθρωπισμό


Θα το θυμούνται για καιρό! Δείτε τι σκαρφίστηκε φαντάρος στο Βόλο επειδή δεν προλάβαινε το ΚΤΕΛ - Newsbomb - Ειδησεις - News\nΕΛΛΑΔΑ 07/02/2019 10:03\nΘα το θυμούνται για καιρό! Δείτε τι σκαρφίστηκε φαντάρος στο Βόλο επειδή δεν προλάβαινε το ΚΤΕΛ\nΟι αστυνομικοί ζήτησαν από τους επιβάτες να αποβιβαστούν από το λεωφορείο\nΓια πολύ καιρό θα θυμούνται το ταξίδι από το Βόλο στη Θεσσαλονίκη, οι επιβάτες του Υπεραστικού ΚΤΕΛ Βόλου.\nΞεκίνησαν από το σταθμό του Υπεραστικού ΚΤΕΛ για τη συμπρωτεύουσα στις 12.30 το μεσημέρι της Τετάρτης (06/02), λίγο όμως έξω από το Βελεστίνο στο ύψος της Β’ ΒΙΠΕ, το όχημα ακινητοποιήθηκε από αστυνομικούς της Υποδιεύθυνσης Ασφάλειας Βόλου.\nΕίχε προηγηθεί τηλεφώνημα στο «100» από άγνωστο, ότι έχει τοποθετηθεί στο λεωφορείο εκρηκτικός μηχανισμός και όπως ήταν φυσικό σήμανε συναγερμός, σύμφωνα με την εφημερίδα του Βόλου «Ταχυδρόμος».\nΟι επιβάτες του λεωφορείου αποβιβάστηκαν σε πρατήριο που υπάρχει δίπλα από την Ε.Ο. ενώ με τη συνδρομή ειδικά εκπαιδευμένου σκύλου για την ανίχνευση εκρηκτικών υλών, οι αστυνομικοί άρχισαν τον έλεγχο.\nΛίγο αργότερα διαπίστωσαν ότι τελικά στο λεωφορείο δεν υπήρχε κανένας μηχανισμός και ότι επρόκειτο για φάρσα. Οι επιβάτες επιβιβάστηκαν εκ νέου στο λεωφορείο και τελικά έφτασαν στον προορισμό τους με καθυστέρηση μίας ώρας. Σύμφωνα με πληροφορίες, το τηλεφώνημα έκανε νεαρός που κατατάσσονταν στον στρατό.\nΟ ίδιος φέρεται να παραδέχτηκε ότι προέβη σ’ αυτή την ενέργεια, προκειμένου να προλάβει το λεωφορείο που θα τον μετέφερε από Θεσσαλονίκη στον Έβρο για να παρουσιαστεί στο στρατό. Ο νεαρός επιβιβάστηκε στο λεωφορείο μετά τον έλεγχο των αστυνομικών στη Β’ Βιομηχανική, μόλις όμως έφτασε στο Σταθμό του ΚΤΕΛ Θεσσαλονίκης συνελήφθη από αστυνομικούς για τη φάρσα που έκανε.\nΑπό τη Τετάρτη (6/2/2019) η χορήγηση δελτίων μετακίνησης ΑμεΑ με τα ΚΤΕΛ\nΣτιγμές τρόμου για επιβάτες ΚΤΕΛ στην Κοζάνη: Λεωφορείο τυλίχθηκε στις φλόγες (pics&vids)\nΣΟΚ στη Λάρισα: Άγριος ξυλοδαρμός γυναίκας στο σταθμό του ΚΤΕΛ\nΑΠΕΙΛΗ ΓΙΑ ΒΟΜΒΑ


Και οι VIP με τις δημόσιες συγκοινωνίες! – Newsbeast\nΤο σύστημα των Ολυμπιακών Λωρίδων- είχε εφαρμοστεί και στην Αθήνα το 2004- εγκαινιάστηκε το 1996 στην Ατλάντα όταν ορισμένοι αθλητές δεν κατάφεραν να φτάσουν εγκαίρως στις ολυμπιακές εγκαταστάσεις για να συμμετάσχουν στα αθλήματά τους.\nΟι ολυμπιακές λωρίδες προκαλούν εκνευρισμό στους Λονδρέζους που ήδη στήνονται ακόμα και για μισή ώρα στην ουρά για να μπουν στο μετρό σε ώρες και σημεία αιχμής.\n«Τους καλώ να κάνουν το λογικό και το σωστό, να πάρουν το μετρό. Θα το λατρέψουν!», δήλωσε ο Τζόνσον.\nΟι υπεύθυνοι μεταφορών στο Λονδίνο, βέβαιοι πως το σύστημα θα ανταποκριθεί στα επιπλέον τρία εκατομμύρια ταξιδιώτες, λάνσαραν σήμερα την καμπάνια «Get Ahead of the Games» για να ευαισθητοποιήσουν το κοινό. Η ιστοσελίδα www.getaheadofthegames.com και το Twitter θα παρέχουν πληροφορίες και συμβουλές.\nΣΧΕΤΙΚΑ TAGSΛονδινο μεσα μαζικηΣ μεταφοραΣ μετρο Ολυμπιακοι ΑγωνεΣ 2012


04/08/2020 | 09:08\nΑποκαρδιωτικά τα νούμερα των αφίξεων από το εξωτερικό και δραματικές οι συνέπειες για το ΑΕΠ της χώρας και για τους εργαζόμενους στον τομέα.\nΗ Αυστρία είναι άλλη μια από τις χώρες, που βιώνουν με δραματικό τρόπο το φετινό παγκόσμιο σοκ της βιομηχανίας του τουρισμού. Μιλάμε για ένα τομέα που το 2018 συνέβαλε έμμεσα ή άμεσα το ποσό των 59,2 δισεκατομμυρίων στο εγχώριο ΑΕΠ ή ποσοστό 15,3%. Το 2019 τα νούμερα των αφίξεων και διανυκτερεύσεων είχαν σημειώσει και περαιτέρω αύξηση αγγίζοντας τα 8 και 17,6 εκατομμύρια αντίστοιχα.\nΤα φετινά νούμερα είναι δραματικά και οι ελπίδες εστιάζονται πλέον κυρίως στον εγχώριο τουρισμό. Σύμφωνα με διάφορες έρευνες από τις αρχές του καλοκαιριού, περισσότεροι από τους μισούς Αυστριακούς ανακοίνωσαν ότι θέλουν να κάνουν διακοπές στη χώρα τους. Αυτό αντικατοπτρίζεται πράγματι στον αριθμό των διανυκτερεύσεων τον Ιούνιο: 56 τοις εκατό των παραθεριστών ήταν ντόπιοι, σύμφωνα με την στατιστική υπηρεσία της χώρας.\nΤαυτόχρονα, ωστόσο, οι διανυκτερεύσεις από ξένους επισκέπτες μειώθηκαν κατά ένα ποσοστό της τάξης του 75%. Στις προτιμήσεις των Αυστριακών τουριστών κυριαρχούν οι περιοχές γύρω από λίμνες όπως για παράδειγμα στο κρατίδιο της Καρινθίας ή στην ευρύτερη περιοχή του Salzkammergut. Εδώ τα ποσοστά των κρατήσεων είναι σχετικά ικανοποιητικά, συγκρινόμενα με άλλες περιοχές της χώρας. Τα κρούσματα που εκδηλώθηκαν όμως στο ιδιαίτερα δημοφιλές θέρετρο, Σαν Βόλγκανγκ στη λίμνη Βόλφγκανγκζέε ήταν ένα σημαντικό πισωγύρισμα.\nΣε ότι αφορά τον τουρισμό πόλεων τα αποτελέσματα ήταν αποκαρδιωτικά. Ιδιαίτερα για την εξαιρετικά δημοφιλή ως προορισμό πρωτεύουσα της χώρας, τη Βιέννη, η πτώση στις διανυκτερεύσεις έφτασε τον Ιούνιο το 87,9%. Αυτό οφείλεται στο γεγονός ότι απουσιάζουν οι ξένοι επισκέπτες από μεγάλες χώρες όπως οι ΗΠΑ και η Κίνα, αλλά και από τις γειτονικές Ιταλία και Γεμανία.\nΗ προτίμηση για διακοπές σε συγκεκριμένους προορισμούς κοντά σε λίμνες και η έλλειψη ξένων επισκεπτών, ειδικά στα βουνά της χώρα, ήταν ήδη εμφανής στα αυξανόμενα ποσοστά ανεργίας στο Τιρόλο (συν 75%) και στο Φόραρλμπεργκ (συν 44,3%) στα τέλη Ιουλίου. Αντιθέτως, στην Καρινθία (25,6%) και στο Μπούργκενλαντ (26,3%) οι ρυθμοί αύξησεις της ανεργίας ήταν χαμηλότεροι, σύμφωνα με τα τρέχοντα στοιχεία της υπηρεσίας απασχόλησης. Στον τομέα της στέγασης και της εστίασης, ο αριθμός των ανέργων και των συμμετεχόντων στην κατάρτιση τον Ιούλιο του τρέχοντος έτους ήταν 73,8% υψηλότερος από ό, τι τον ίδιο μήνα πέρυσι, φτάνοντας τους 55.367 εργαζόμενους.\nΔεν διαφαίνεται κάνενα σημάδι βελτίωσης στον ορίζοντα, όπως προειδοποιούν οι αρμόδιοι, αφού απουσιάζουν οι επισκέπτες λόγω συνεδρίων ή επαγγελματικών υποχρεώσεων, διότι προς το παρόν δεν υπάρχουν στον ορίζοντα σημαντικές εκδηλώσεις ή συνέδρια λόγω της αβεβαιότητας σε σχέση με την πανδημία.\nΣε μια πρόσφατη δημοσίευση του το Εμπορικό Επιμελητήριο της Αυστρίας τονίζει ότι σε αντίθεση με κάποιες προβλέψεις στις αρχές του χρόνου «όχι μόνο δεν θα σπάσουμε νέα ρεκόρ, αλλά θα πρέπει να δεχτούμε τεράστιες οικονομικές απώλειες, που θα κοστίσουν στις περισσότερες εταιρείες, από τις οποίες ορισμένες δεν θα καταφέρουν καν να επιβιώσουν».\nΤο μήνυμα πως δεν υπάρχει μαγική λύση στο πρόβλημα της πανδημίας και ενδεχομένως να μην υπάρξει και ποτέ, έστειλε τη Δευτέρα ο επικεφαλής του ΠΟΥ, Τέντρος Αντανόμ Γκεμπρεγέσους. Ο ...\nΟ Ρώσος υπουργός Υγείας ετοιμάζει εκστρατεία μαζικού εμβολιασμού για τον νέο κορονοϊό για τον Οκτώβριο, όπως μετέδωσαν σήμερα τοπικά μέσα ενημέρωσης, αφού ολοκληρώθηκαν οι κλινικές...